Online jokoa: TimeZero online\nAlternative izenak: TimeZero online\nMunduko TimeZero planeta hau bizirik iraun beldurgarria istripu bat izan da. Gerra nuklear batek suntsitutako lurra eta ia suntsitu zibilizazio Blooming. Erradiazio maila igo eragindako mutazioak, zergatik munduko critters daude, hala nola, gerra aurretik izan litzateke izeneko amesgaizto kopuru handi bat. Abiapuntua - aro berri baten hasieran. Denbora horretan ez ahul eta infirm. Gizadiaren semeak gogorrenak bakarrik pertsona eta horien inguruan munduko arteko bataila bat hilgarria garaile azaleratzen gai izango da. Orain edonork hartzen du, besoak, bere bidea aukeratzen asko mutante aurkako babesa bakarrik armaturik, besteak beste, ez zuten onartu gerra ikasgai, hasiko da berriz, bere mota propioak borrokan. Dirua, ura, munizioa eta ekipamendu eraso posible aitzakia nahikoa dira. Zaharra teknologia hondakinak On diseinatu zuten, eta babes kupula eraiki - eraikuntza, guardia eraso eta erradiazio hiri barruan zutik. Likidazioa izan zen New Moscow deitzen. Hemen eta orain, mundu berri baten istorioa hasten da ...\nMunduko TimeZero planeta hau bizirik iraun beldurgarria istripu bat izan da. Gerra nuklear batek suntsitutako lurra eta ia suntsitu zibilizazio Blooming. Erradiazio maila igo eragindako mutazioak, zergatik munduko critters daude, hala nola, gerra aurretik izan litzateke izeneko amesgaizto kopuru handi bat. Abiapuntua - aro berri baten hasieran. Denbora horretan ez ahul eta infirm. Gizadiaren semeak gogorrenak bakarrik pertsona eta horien inguruan munduko arteko bataila bat hilgarria garaile azaleratzen gai izango da. Orain edonork hartzen du, besoak, bere bidea aukeratzen asko mutante aurkako babesa bakarrik armaturik, besteak beste, ez zuten onartu gerra ikasgai, hasiko da berriz, bere mota propioak borrokan. Dirua, ura, munizioa eta ekipamendu eraso posible aitzakia nahikoa dira. Zaharra teknologia hondakinak On diseinatu zuten, eta babes kupula eraiki - eraikuntza, guardia eraso eta erradiazio hiri barruan zutik. Likidazioa izan zen New Moscow deitzen. Hemen eta orain, mundu berri baten istorioa hasten da ... JolastekoTimeZero online\nBideoak eta screenshots Partida TimeZero online


Bertako basoa berreskuratzeko lanak, Jaizkibelen | Lezo.eus\nBertako basoa berreskuratzeko lanak, Jaizkibelen\n18 hektareetan egin dira baso-lanak Jaizkibel Onura Publikoko mendi-eremuan, Lezoko udalerrian. Egin diren lanak, nagusiki, landaretzaren soilketa –batez ere, sastrakak eta iratzeak– eta pinudiaren bakanketa izan dira, baita zuhaitzen kimaketak eta oinen aukeraketa ere. Gainera, datozen asteetan 2.000 landare ametz sartzea aurreikusten da.\nLan horien guztien helburua ameztia berreskuratzea da, izan ere, haritz mota hori (Quercus pyrenaica) da garai batean Jaizkibelen azaleraren zatirik nagusiena estaltzen zuena. Amezti gehienak, ordea, gizakiaren jardunaren ondorioz desagertuak zeuden aspaldi, eta lursail zabalak oteaz estalita gelditu ziren, suteak gertatzeko arrisku handia sortuz. Egoera hori saihesteko, orain dela 8 bat urte oteak moztu eta pinuak landatu ziren, bertan zeuden ametzak errespetatuz. Pinuek otea menderatu dute, eta ametza eta beste zenbait zuhaitz-espezie garatzen hasi dira horien azpian.\nHemendik aurrera, pinudi horiek bakandu eta kimatuko dira, ametzak dauden inguruetan kendu egingo dira eta hainbat leku harritsu eta soilgune txikitan landare berriak edo ezkurrak sartuko dira. Moztu gabe mantentzen diren pinuen helburua da baso-ingurunea mantentzea eta lurra higaduratik babestea. Gainera, moztutako zuhaitzak bertan uzten dira, lurrarentzako ongarri baitira.\nUrmalen berria dorrearen azpian\nBaso-lan horietaz gain, Jaizkibelgo lehenengo dorrearen azpian eta Donejakue Bidean bertan, urmael bat sortu da. Euri ura jasotzen duen hezegune horrek anfibio, intsektu eta beste espezie batzuen bizileku bihurtzea du helburu.\nAipatutako ekintza horiek guztiak Jaizkibel – Aiako Harria korridore ekologikoko biodibertsitatea eta tokiko loturak hobetzeko proiektuaren barne kokatzen dira. Lezoko Udalak bultzatutako proiektu hori Eusko Jaurlaritzako Ingurumen, Lurralde Plangintza, Nekazaritza eta Arrantza Sailaren diru-laguntza jaso du, eta bere helburua udalerriko bioaniztasuna hobetzea da. Proiektua pasa den urrian aurkeztu zen, eta Jaizkibelen egindako lanez gain, Lezoko udalerriko beste hainbat eremuetan ere garatu da.\nJaizkibelen egindako baso-lanak Gipuzkoako Foru Aldundiko Mendi eta Habitaten Hobekuntzarako Zerbitzuarekin batera egin dira. Lanen zuzendaritza eramateaz gain, Aldundiko partehartzeari esker, aurreikusitako ekintza-eremua handitu egin da.


Joan March - Wikipedia, entziklopedia askea.\nSanta Margalida, 1880ko urriaren 4a\nMadril, 1962ko martxoaren 10a (81 urte)\nenpresaburua, bankaria eta politikaria\nJuan March Fundazioa, Madril\nJoan March i Ordinas (Santa Margarita, Mallorca, Katalan Herriak, 1880ko urriaren 4a - Madril, Espainia, 1962ko martxoaren 10a) espainiar finantza-gizona izan zen. Pertsona erabakigarrietako bat izan zen Espainiako Gerra Zibila piztu zuen 1936ko uztaileko estatu kolpea Espainian zabaldu eta indartzeko.\nPrimo de Riveraren diktaduraren garaian, dirutza handia lortu zuen oso denbora gutxian March Hermanos enpresarekin, enpresa horrek baitzuen Marokora saltzen zen tabakoaren monopolioa.\nEspainiako Gerra Zibilean, Francoren alde egin zuen, eta diru-laguntza handia eskuratu zuen hala. 1955ean, Juan March Fundazioa sortu zuen, kultura bultzatzeko.\nBNF: 16694862m (data)


Nazioarteko Sokatira Federakundeko Kongresua egingo da aste honetan Getxon - Getxo - Hiruka.eus\nNazioarteko Sokatira Federakundeko Kongresua egingo da aste honetan Getxon\nAinhoa Bretos 2019-04-24 09:21\nGoiherri Sokatira Taldea Hegoafrikan ospatutako Munduko Txapelketan ©Goiherri\nLur gaineko Munduko Sokatira Txapelketa egingo dute 2020ko irailaren 16tik 20ra bitartean Getxon. Ekitaldia bi urtetik behin ospatzen da, eta Getxokoak bat egingo du federakundearen 60. urteurrenagaz.\nApirilaren 24tik 28ra bitartean, Nazioarteko Sokatira Federakundeko Urteroko Kongresua ospatuko dute Getxon. TWIF (Tug of War International Federation) federakundeko batzorde exekutiboak 25ean egingo du biltzarra, eta bariku eta zapatuan ospatuko dute kongresua. Guztira, 60 lagun bilduko ditu, eta lau kontinentetatik etorritako 22 herrialdetako ordezkariak etorriko dira, besteak beste, Alemania, Belgika, Eskozia, Gales, Ingalaterra, Irlanda, Letonia, Suedia, Hegoafrika, Nigeria, Haiti, Txina, Japonia, Malasia eta Taiwanetik.\nKongresuaz gain, Munduko Sokatira Txapelketako antolakuntzan egingo du lan federakundeak, besteak beste, espazio eta baliabideak bisitatuz eta bertako azpiegiturak ikuskatuz. Izan ere, Getxon egingo dute 2020ko lur gaineko Munduko Sokatira Txapelketa.


Jakin 219 - Jakin.eus\nHumboldten euskal nazioaz\nHumboldten nazioari eta hizkuntzari buruzko gogoetak aztertzen dira: haren helburua ‘euskal nazioa’ bere singulartasunean ezaugarritzea da, eta, horretarako, ezinbestekoa ikusten du ‘euskal hizkuntza’ horren euskarri eta gako bezala ulertzea.\nNaziogintzaren ataka berria. Estaturik gabeko naziogintza eta naziorik gabeko estatugintza\nAzken mendeetan batera joan diren naziogintzaren eta estatugintzaren irakurketa bat egiten da, batez ere autore klasikoetan oinarrituz; ondoren, sintesi horren arazoak azaldu eta bi prozesuek autonomoki izan ditzaketen bideei buruz gogoeta laburra egiten da.\nEredu aldaketa euskal nazionalismoan? Demokrazia kontzeptuaren garrantzia\nJulen Zabalo Bilbao\tOnintza Odriozola Irizar,\nAzken urteotan demokrazia kontzeptuak euskal nazionalismoaren diskurtsoetan hartu duen pisuaz egiten da gogoeta eta diskurtso abertzaleek etorkizunean izan lezaketen bilakaera jartzen da mahai gainean.\nAutogobernuaren teoria eta praktikari buruzko hausnarketa\nGobernu, autogobernu, forutasun, autodeterminazio eskubide, estatuen aintzatespen eta erabakitzeko eskubideari eusten dioten printzipioak aztertzen dira, eta bereziki EAEko eta Nafarroako autogobernuaren bilakaera, eskumenen garapena, autonomiaren aurrerapena eta egungo egoera.


Otadiko Kristo Deuna Torneoa, ate joka - Altsasu - Guaixe.eus\nOtadiko Kristo Deuna Torneoa, ate joka\nGuaixe 2017-09-01 13:54\nAurreko urteko finalistak.\nBihar, larunbatean, 22:00etan, Altsasuko Burunda pilotalekuan lehen finalerdia jokatuko da eta irailaren 9an, bigarrena. Nobedade moduan, Huarte Iruñea, Irurtzun, Oberena eta Doneztebeko kluben arteko txapelketa izango da aurtengoa\nBerrikuntzekin dator Sociedad Deportiva Alsasuak (SDA) antolatutako Otadiko Kristo Deuna Torneoa. Orain arte klub ezberdinetako pilotariak lehiatzen ziren. Aurten, ordea, formatu berriaren alde egin du antolakuntzak, eta lau kluben arteko txapelketa izango da. Afizionatuen mailako torneo ezagun honek aurten XLVIII. edizioa izango du eta bi finalerdi eta final handia jokatuko dira.\nEsan dugun bezala, SDAk lau pilota klub aukeratu ditu Altsasuko torneorako: Huarte Iruñea, Irurtzun, Oberena eta Doneztebe. Bihar, larunbatean, lehen finalerdia jokatuko da, eta Huarte eta Irurtzun lehiatuko dira, hiru modalitatetan: lau t´erdian, buruz buru eta binaka. Hurrengo finalerdian Oberena eta Doneztebe ariko dira, modalitate berberetan. Eta bi talde onenek final handia irailaren 15ean jokatuko dute, Altsasuko festetan. Jaialdiak zabaltzeko Altsasuko Pilota Eskolako pilotarien arteko partidak jokatuko dira.\nXLVIII. Otadiko Kristo Deuna Torneoa\nLehen finalerdia: Irailaren 2an, larunbatean, 22:00etan, Burunda pilotalekuan:\nHuarte / Irurtzun (lau t´erdian, buruz buru eta binaka)


Gaurkotasuna - ikasmina\n2012.03.28 / Araubide orokorreko unibertsitatez kanpoko ikasleria %2,3an hazi da\n2010/2011 ikasturtean zehar araubide orokorreko unibertsitatez kanpoko ikasleriaren zenbatekoa 192.217 pertsonakoa izan da, aurreko ikasturtean baino %2,3 gehiago.\n2012.03.26 / Bizitza osoan zeharreko ikaskuntzarako Europako Batzordeko estrategiak\nBizitza osoan zeharreko ikaskuntzan Europako 25 eta 64 urte arteko pertsonen parte hartzeak beheranzko bilakaera arina izan du. Egoera hau bereziki larria bilakatzen da gaur egun bizitzen ari garen egoera ekonomikoan.\n2012.03.19 / Gipuzkoako bizitza osoan zeharreko ikaskuntzari buruzko 20 adierazle gako\nGipuzkoako pertsona helduen %37ak ikasten du. Gehien ikasten duten pertsonak hezkuntza maila altuena duten pertsonak dira eta baita ere ordaindutako lan merkatuan aktiboak dauden pertsonak.\n2012.03.16 / Pertsona helduen ikaskuntzarako Europako Agenda\nPertsona helduen ikaskuntzarako Europako Agendak kualifikazio baxua duten pertsonei bigarren aukera bat eskaintzea du helburu nagusietako bat. Hori lortzeko, kualifikazio baxua duten pertsona hauen oinarrizko gaitasunak indartzea bilatzen du, horien artean, alfabetatzea, aritmetika eta ezagutza digitala.\n2012.03.08 / Familiako ardurek emakumezkoen bizitza osoan zeharreko ikaskuntza eragozten dute\nGipuzkoako 25 eta 74 urte arteko emakumezkoen %65ak ez du bizitza osoan zeharreko ikaskuntzako jardueretan parte hartu azken urtean zehar, Berrikuntzako, Landa Garapeneko eta Turismoko Departamentuak eskuratutako datuen arabera.


Trantsizio justua bultzatzearen premia nabarmendu dute Debagoiena 2030eko kideek – Debagoiena 2030\nDebagoiena 2030 ekimenak aurkezpen saioa egin zuen atzo, martitzena, Bergarako Migel Altuna Institutuko aretotik.\nGarapen Iraunkorrerako Helburuen testuinguruan kokatzen du ekimenak bere begirada eta tokiko eskalatik, Debagoiena adimentsu, inklusibo eta klimatikoki neutroa ahalbidetzea du helburu.\nAtzoko online saioan parte hartu zuten ekimena osatzen duten hainbat kidek. D2030ko koordinatzaile orokor Elena Herrartek, Emun-eko eta D2030eko Onintza Legorburuk, Lankiko eta D2030eko Igor Ortegak eta Saiolaneko eta D2030eko kide Iosu Lizarraldek.\nEkimenetik nabarmendu zuten, etorkizuneko erronkak gaur gaurkoak direla eta eredu iraunkor bat sortzea ezinbestekoa eta urgentea dela. Horretarako, izaera desberdineko eragileen artean elkarlana bultzatzea ezinbestekotzat ikusten dute.\nEskualdea ezagutzearen garrantzia\nDebagoienak eskualde bezala dituen berezitasunak ondo ezagutzea ere ezinbestekoa da ekimenarendako, izan ere, “nazioarte mailan dauden kezka horiek hemen zela bizi diren jakitea beharrezkoa da trantsizio justu hori modu egokian garatuko bada”.\nHala, 2019an esplorazio prozesu bat jarri zen martxan. Prozesu hartan hainbat elkarrizketa eta talde saio egin ziren, herritarren zein eragileen kezkak eta beharrak ezagutzeko asmoarekin. “Larrialdi klimatikoaren gaiak izan zuen pisu bat. Profil zehatz bat, oso kezkatuta dago gai honekin, eta egia esan, urgentziaz jorratu eta landu beharreko erronka potolo bat da. Bestetik, lanaren gaiak eta berdintasunarenak oro har, -genero berdintasuna, zein jatorri ezberdinetako pertsonon arteko berdintasunak- indar edo pisu handia hartu du. Jendeak oro har, lanarena eta kulturaniztasunaren gaia kezkaz bizi ditu”, azaldu zuen Onintza Legorburuk.\nHamalau proiektuko portfolioa\nBestetik, atzoko saioan, helburuak lortzera bidean martxan jarritako soluzio edo proiektu multzoaz ere aritu ziren. 14 dira gaur gaurkoz onartutakoak, izaera askotarikoak. Badaude komunitatearen parte hartzearekin lotutakoak, energiarekin, ekonomia zirkularrarekin, mugikortasunarekin, inklusioarekin, lanaren etorkizunarekin, hezkuntzarekin eta elikadura sistemekin lotutakoak. Horien bitartez, gizartean ekimenak izan dezakeen inpaktu aukerak handitzea gura dute.\nAurkezpen saioa osorik


Eusko Jaurlaritzak Salvamento Marítimo Humanitario, Zaporeak-Sabores Solidario eta Comunidad Sant'Egidio erakundeei eman die 2016ko René Cassin Saria - Eusko Jaurlaritza - Euskadi.eus\nEusko Jaurlaritzak gaur jakinarazi du Salvamento Marítimo Humanitario (SMH), Zaporeak-Sabores Solidario eta Comunidad Sant’Egidio erakundeek jasoko dutela Bakegintza eta Bizikidetzarako Idazkaritza Nagusiaren 2016ko Giza Eskubideen René Cassin Saria.\nAurten epaimahaiak saritu nahi izan du hiru erakundeok “justiziaren alde egiten ari diren borroka eta eman duten erantzun solidarioa, errefuxiatuen krisi humanitario amaigabe eta ankerraren aurrean”.\nSalvamento Marítimo Humanitario (SMH) gobernuz kanpoko euskal erakundea 2015ean sortu zen Egeo Itsasoko (Grezia) krisi humanitarioan laguntzeko. Bere helburua da itsasoan dauden pertsonen bizitza salbatzea, boluntariotza, solidaritate, gizatasun, unibertsaltasun, berdintasun, inpartzialtasun eta duintasun printzipioak kontuan izanda.\nZaporeak-Sabores Solidario proiektua Intxaurrondotik Wokrora Elkartearen jarduera solidario-gastronomikoa da, eta bere helburua da errefuxiatuei egunero jaten ematea Chíos irlan (Grezia) diharduten taldeekin lankidetzan.\nComunidad de Sant’Egidio aspaldiko hamarkadetatik ari da erlijioen arteko elkarrizketa, herrien arteko senidetzea, pobreziaren aurka justiziaz borroka egitea eta heriotza-zigorra ezeztatzea sustatzen. Errefuxiatuek bizi duten dramari erantzuteko sortu dituzte “korridore humanitarioak” izenekoak, eta Italiako agintarien eta gizarte zibilaren arteko bitartekotza-lana egiten du errefuxiatuei sarbide segurua ahalbidetzeko, ez dezaten itsasoan bizia arriskuan jarri.\nSaria Iñigo Urkullu lehendakariak emango du datorren abenduaren 12an Lehendakaritzan, Giza Eskubideen Nazioarteko Eguna abenduaren 10ean,larunbatean, ospatzen da eta.\n***René Cassin Saria Eusko Jaurlaritzak sortu zuen, beren jardunaren bitartez gure gizartean giza eskubideen balioak nabarmenki sustatzen laguntzen duten pertsona fisiko nahiz juridikoen lana publikoki aitortzeko helburuz. 1887an Baionan jaiotako René Cassinek ematen dio sariari izena; izan ere, huraxe jotzen da Giza Eskubideen Adierazpen Unibertsalaren inspirazio-iturritzat. Horrez gain, 1968an Bakearen Nobel Sariaren merezidun izan zen.


Kerman Lejarraga KOz gailendu zaio Flatleyri eta Europako gerrikoari eutsi dio\n‘Morgako errebolberra’ nagusi izan da uneoro, baina gogotik lan egin behar izan du Boltongo boxeolariaren erresistentzia gogorra hausteko.\nKerman Lejarraga txapeldunaren gerrikoa soinean duela. Argazkia: EFE\nKerman Lejarragak Europako titulua jarriko du jokoan, abenduaren 3an, Bilbon\nKerman Lejarraga, Europako superwelterreko txapeldun\nIbon Larrinaga: ''Boxeolari baten helburua Munduko Txapelketa izan behar da beti''\nKerman Lejarraga, arauzko pisuaren barruan Flatleyren aurkako borrokaldirako\nKerman Lejarraga, prest Flatleyren aurkako borrokaldirako\nKerman Lejarraga bizkaitarrak Europako Boxeo Batasuneko (EBU, European Boxing Union) superwelter mailako txapeldun tituluari eutsi dio ostiral honetan, Jack Flatley boxeolari ingelesa konorterik gabe utzi baitu bederatzigarren roundean. Borrokaldia Bilbao Arenan jokatu da, 4.000 ikusle bertaratu dituen boxeo-jaialdiaren barruan.\nBederatzigarren round horretatik hogeita hamar segundo baino igaro ez direnean, britainiarraren aurpegian jotako eskuinkada bortitzak azkenerako eraitsi du haren erresistentzia. 'Morgako errebolberra' ia beti nagusi izan da, nahiz eta gogor lan egin behar izan duen Boltongo boxeolaria mendean hartzeko.\nOldarkor hasi da Lejarraga. Lehen asaltoa bukatzeko 20 segundoren faltan, ezkerkada garbi bat sartu dio aurkariaren kokotsera, eta Flatleyk belaunikatu egin behar izan du. Hala, bazirudien etxekoen idoloaren garaipen erreza ikusiko zutela Bilbao Arenara bertaratutakoek.\nOrdea, ingelesa bere onera itzuli da bigarren roundean eta kolpe arriskutsuren bat jotzeko gai izan da, bizkaitarraren erasoak geldiaraziz. Lejarragak, beti ringaren erdian nagusi izanik, distantzia hartu eta bere higatze-lanarekin jarraitu du, ezkerrarekin Flatley behin eta berriz mailukatuz.\nLaugarren atalean, ingelesaren erreakzioa etorri da, baina Morgakoak ondo eutsi dio, nagusitzen jarraitzeko eta, tentuz izan bada ere, bere kolpeen erritmoa areagotu du, gero eta joago zegoen Flatleyren aurrean.\nZazpigarren eta zortzigarren asaltoak oinaze bat izan dira txapeldungaiarentzat, eta une batez erortzeko zorian izan da. Dena den, bederatzigarrenera arte iraun du Flatleyk, baina hor amore eman behar izan du lurrera bidali duen ezkerkada paregabea jaso duenean. Gainera, zenbait minutuz artatu behar izan dute medikuek, epaileen erabakia entzun aurretik.\nHorrenbestez, koroa kontinentalaren borondatezko defentsan lortutako garaipen horrekin, dagoeneko 34 dira Lejarragak (29 urte) bere palmaresean dituen garaipenak, horietatik 25 denbora muga baino lehen lortutakoak.\nRiverok galdu egin du\nJaialdiko beste borrokaldietako batean, Guillermo Rivero bizkaitarra Espainiako superertain mailako gerrikoaren bila lehiatu da, baina amore eman behar izan du Damian Biacho 'Guinea'ren aurka. Biacho zortzigarren roundean nagusitu da KO teknikoz (dagoeneko 12 garaipen ditu, horietako lau denbora muga aurretik bereganatutakoak).\nBoxeolari madrildarraren garaipen argia izan da, adoretsu jardun duen Rivero baino askoz gehiago izan baita teknikoki zein fisikoki (ziurrena nabaritu egin du ia hiru urte borrokatu gabe egon izana). Lau aldiz bidali du olana gainera madrildarrak getxoztarra, eta azkenerako, borrokaldia geratzea erabaki dute bere bizkaitarraren izkinatxotik.\nBeste kirol batzuk


Jose Maria Setien Donostiako gotzain emeritua hil da | Gizartea | Berria\nIgandeaz geroztik ospitaleko zaintza berezien gelan zegoen, iktus baten ondorioz. Bihar egingo dute hileta elizkizuna, Donostiako Artzain Onaren katedralean.\nMikel Goñi/'Irutxuloko Hitza'\nJose Maria Setien 1979tik 2000ra izan zen Donostiako apezpiku. Urte hartan, iktus bat izan zuen, eta beste iktus baten eraginez zendu da bart, 02:00ak inguruan, Donostiako ospitalean. Hernanin jaioa zen, eta 90 urterekin hil da.\nSetienen omenezko hileta elizkizuna bihar egingo dute, Donostiako Artzain Onaren katedralean. Jose Ignacio Munilla Donostiako egungo gotzainak gidatuko du elizkizuna. Azken agurra ematera bildu nahi dutenentzat, hil kapera irekita egongo da, gaur, 14:00etatik aurrera, Artzain Onaren katedralean.\nElizan zuen karguarengatik pertsona ezaguna izan da Setien, baina baita Euskal Herriko gatazkari buruz egin zituen adierazpen politikoengatik ere. Setienek nabarmendu zuen Elizak ezin ziola Euskal Herriko gatazkari bizkar eman.\nHaren jarreraren adierazgarri, berak idatzitako liburua: Setien. Un obispo vasco ante ETA (Setien. Gotzain euskaldun bat ETAren aurrean). ETAren jarduna gaitzetsi zuen, baina harekin "bigun" aritzea leporatu izan zioten zenbait sektore ez-abertzaletatik. Bestalde, Euskal Herriaren erabakitzeko eskubidearen alde agertu izan da, baita ETAri amaiera eman eta gatazka gainditzeko bake prozesua bultzatzearen alde ere.\nIñigo Urkullu Eusko Jaurlaritzako lehendakariaren esanetan, pertsona eredugarria izan da Setien, "bizitzan konpromiso zuzena eta zintzoa erakutsi zuena". Twitter bidez nabarmendu du gotzainak bizikidetzaren aldeko konpromisoa izan zuela.\n— Iñigo Urkullu (@iurkullu) 2018(e)ko uztailaren 10(a)\nBizikidetza erein zuen gure artean eta hazi hori zaintzen eta indartzen jarraituko dugu. Donostiako gotzain maitatua, goian bego!\nAgur eta ohore, On Jose Maria Setien!\nGipuzkoako ahaldun nagusi Markel Olanok ere Setienen ibilbidea goratu du. Haren hitzetan, "lider sozial eta espiritual bat" izan zen, eta gizartean utzi duen arrastoa "sakona" izan dela ziurtatu du.\nBart zendu da Jose Maria Setien Gipuzkoako gotzain emeritua. Bizitza guztia euskal eliza eta gure herriaren alde emana, bakearen eta justizia sozialaren bila beti; lider sozial eta espiritual bat joan zaigu, sakona da gizartean utzi duen arrastoa. pic.twitter.com/FSSqWP8Krp\n— Markel Olano (@markelolano) 2018(e)ko uztailaren 10(a)\nMaddalen Iriarte EH Bilduko legebiltzarkideak, Radio Euskadin egin dioten elkarrizketa batean, adierazi du Setienek elkarrizketaren eta bakearen aldeko jarrera izan zuela euskal politikari dagokionez. "Eliza katolikoaren barruan berarentzako erraza ez zen egoera egokitu zitzaion, baina Gipuzkoako Elizako jarraitzaileen babesa izatea lortu zuen, eta hori oso garrantzitsua dela iruditzen zait gotzain baten ikuspegitik".\nAlfonso Alonso Araba, Bizkai eta Gipuzkoako PPko presidentearen iritziz, Setienek "ahalegina" egin zuen Eliza katolikoa "bizirik" mantentzeko. Hala ere, Alonsok adierazi du ez zuela behar besteko "ulermena" izan "terrorismoaren biktimekin".


Derrigorrezkoa da 6 eta 12 urte bitartekoentzat distantzia mantendu ezin denean, eta gomendagarria 3 eta 5 urte bitartekoentzat.\nArnasa hartzeko zailtasunen bat duten pertsonen kasuan, maskararen erabilerak larriagotu dezakeena. Kasu horietan, segurtasun-agenteek hala eskatzen badute, erantzukizunpeko adierazpen hori beteta eta sinatuta erakutsi beharko da.\nInformazio gehiagorako, maskararen derrigortasunaren inguruan eta beste prebentzio neurri bereziei buruzko zalantzak argitzeko dokumentua.\nNormalitate egoera berri honetan are garrantzitsuagoa da, ahal bada, COVID-19aren aurkako prebentzio-neurriekin jarraitzea, agerraldiak izan ez daitezen.\nHiru dira oinarrizko neurriak:\n1) Bat-batean koronabirusarekin bateragarriak diren sintomak badituzu (sukarra, eztula, arnasa hartzeko zailtasuna, usaimenaren eta dastamenaren galera, beherakoa, giharretako mina, ez ohiko eztarriko eta buruko mina), geratu etxean eta deitu berehala zure osasun-zentrora.\nZure osasun-zentroa itxita badago, deitu Osasun Aholkuaren zerbitzura, 948 290 290 telefonora.\nPremiazko arreta behar baduzu, deitu 112 telefono zenbakira.\n2) Gorde 1,5 metroko distantzia fisikoa beste pertsonekin, eta erabili maskara.\n3) Sarri garbitu eskuak minutu batez, ura eta xaboiarekin edo gel hidroalkoholikoarekin.\nZaindu zaitez, zaindu gaitzazu, koronabirusak kutsatzea saihesteko Nafarroako Gobernuak egin duen kanpainaren leloetariko bat, normaltasun berrirako trantsizio egoeran. Hemen dituzu kanpainaren material grafikoak.\nPortada_Fase Nueva Normalidad\nNAFARROA “NORMALTASUN BERRIAN”\nHonakoak dira Nafarroan dagoen “normalitate berriko” etapako ezaugarri nagusiak:\nMugikortasuna baimendu da autonomia guztiekin.\nGarraio publikoetako eserleku guztiak okupatu ahal izango dira, erabiltzaileen artean tarte handia uzten ahaleginduaz. Maskara erabiltzea derrigorrezkoa da.\nTaberna eta jatetxeetan, %75eko edukiera errespetatu beharko da barruan, eta terrazetan edukiera %100era zabaltzen da. Mahai bakoitzean 10 pertsona bildu daitezke gehienez, salbu etxe berekoak badira.\nDiskoteketan, edukiera %75ekoa izango da. Dantzarako zonak ezingo dira ireki, baina bertan terrazak jar daitezke.\nTaberna, kafetegi, jatetxe, joku eta bingo areto, ziberzentro, dantzaleku eta jai aretoek 02:00ak aurretik itxi beharko dute.\nDebekatuta dago kalean edatea edo antzeko ekintzak egitea 02:00etatik 06:00etara, eta eguneko beste ordutan gehienez ere 10 pertsona bildu daitezke, segurtasun neurriak mantentzen badira.\nHotel eta ostatu turistikoetan zona komunetan edukiera %75ekoa izanen da. Banako logelak dituzten aterpetxeetan, edukiera %75ekoa da eta ohatzeak dituzten logeletan %50ekoa.\nSaltokietan, edukiera %75ekoa izango da establezimenduaren solairu bakoitzean eta %50ekoa zentro komertzialeko zona komunetan eta aisiarako zonetan. Azoka txikietan, baimendutako postuak %75era gehituko dira.\nBeilatokietan, ezingo da gehienezko edukieraren %50a gainditu.\nEzkontzetan, edukiera %75ekoa izango da kultu-lekuetan edo bestelako espazioetan.\nKirol-jarduerak 25 pertsonara bitarteko taldeetan egin ahal izango dira.\nIgerilekuetan eta kirol-zentroetan, ezingo da edukieraren %75a gainditu.\nHaurrentzako parkeak, kirolerako zonak eta skate pistak erabili daitezke, eta 4 metroko espazio bakoitzeko pertsona bat baimenduko da gehienez.\nIturri publikoak irekita daude.\nErretiratuen klubak edukieraren %75a dute, eta tailerrak edo hitzaldiak bezalako taldeko jarduerak dituzte.\nPeñek eta elkarte gastronomikoek %75eko edukiera izanen dute, 25 pertsonatik beherako taldeekin. Itxita egon beharko dute 02:00etatik 06:00etara. Etxabeak eta piperoak ezingo dira ireki.\nDesgaitasuna duten pertsonen zentroetan eta adinekoen egoitzetan, bisitak eta irteerak egin ahal izango dira baldintza batzuekin. Eguneko zentroak eta eguneko egonaldiko tokiek ezingo dute %75eko edukiera gainditu.\nMuseo, erakusketa-areto, monumentu eta bestelako kultur ekipamenduetan, edukiera %75ekoa izango da, eta jarduera gidatuak 25 pertsonara bitarteko taldeetan egin ahal izango dira.\nLiburutegietan, edukiera %75ekoa izango da eta %50ekoa haurrentzako diren zonetan.\nAuditorio, zinema, antzoki, zezen-plaza, karpadun -zirko eta biltzar eta bilera profesionaletan, edukiera %75ekoa izango da, aurrez esleitutako eserlekuekin.\nJarduera kulturalak eta aire libreko aisiako jarduerak egiteko, %75eko edukiera errespetatuko da, gehienez ere 1.000 pertsonako mugarekin.\nHaurrentzako eta gazteentzako denbora libreko jarduerak egin daitezke ohiko asistentziaren %75arekin eta gehienez 250 parte-hartzailerekin.\nEzingo dira egin haur edo gazteentzako kanpaldi kolektiboak gau-igarotzeekin.\nNormalitate berrirako trantsizio Planaren ohiko galderen dokumentua\nMaskararen derrigortasunaren inguruan eta beste prebentzio neurri bereziei buruzko zalantzak argitzeko dokumentua\nRaya azul larga


Errusiak dio Sputnik V COVID-19 txertoa% 92 eraginkorra dela - EBko berriemaileak\nErrusiak dio Sputnik V COVID-19 txertoa% 92 eraginkorra dela\nErrusiako Sputnik V txertoa% 92 da eraginkorra jendea COVID-19ren aurka babesteko behin-behineko proben emaitzen arabera, herrialdeko aberastasun fondo subiranoak asteazkenean (azaroak 11) esan zuenez, Mosku Mendebaldeko droga-fabrikatzaileen erritmoari eustea da tiro egiteko lasterketan, idazten du Polina Ivanovak.\nHasierako emaitzak gizakiaren azken faseko entsegu batetik argitaratu diren bigarrenak baino ez dira, 1.2 milioi pertsona baino gehiago hil eta munduko ekonomia suntsitu duen pandemia geldiarazteko txertoak ekoizteko ahalegin globalean. Errusiak abuztuan erregistratu zuen COVID-19 txertoa erabilera publikorako, hala egin zuen lehen herrialdea, nahiz eta oniritzia irailean eskala handiko saiakuntza hasi aurretik iritsi zen.\n"Datuetan oinarrituta erakusten ari gara, oso txerto eraginkorra dugula", esan du Kirill Dmitriev RDIFeko buruak, eta txertoaren garatzaileek egunen batean bilobekin hitz egingo duten albiste modukoa dela gaineratu du. Behin-behineko emaitzak bi dosietako txertoaren bi jaurtiketak jaso zituzten lehen 16,000 entsegu parte-hartzaileen datuetan oinarrituta daude, Errusiako Inbertsio Zuzeneko Funtsak (RDIF), txertoa babesten eta mundu mailan merkaturatzen aritu dena.\nBehin-behineko analisia saiakuntzan 20 parte-hartzailek COVID-19 garatu ondoren eta zenbat txertoa jaso zuten plazeboaren aurrean aztertu zen. Hori Pfizer Inc PFE.N eta BioNTech-ek garatzen ari diren txertoaren saiakeran baino 94 infekzio baino txikiagoa da. Eraginkortasun-tasa berresteko, Pfizerrek esan zuen bere epaiketarekin jarraituko zuela 164 COVID-19 kasu egon arte.\nErrusiako epaiketak beste sei hilabetez jarraituko duela esan du RDIFek ohar batean, eta epaiketako datuak nazioarteko mediku aldizkari garrantzitsuenean ere argitaratuko direla, parekideen azterketa egin ondoren.\nGamaleya Institutuak garatutako jaurtiketaren III. Fasea deritzon proba Mosku osoko 29 klinikatan egiten ari da eta guztira 40,000 boluntariok hartuko dute parte, laurden batek plazebo jaurtiketa jasoko du. COVID-19 kontratatzeko aukerak% 92 txikiagoak ziren Sputnik Varekin txertatutako pertsonen artean plazeboa jaso zutenen artean, RDIFek esan duenez. AEBetako Elikagaien eta Medikamentuen Administrazioak ezarritako COVID-50 txertoen% 19eko eraginkortasun atalasetik oso gora dago. Errusiaren iragarkia Pfizerrek eta BioNTech BNTX.O-k astelehenean argitaratutako emaitzei segituan eman zieten, beraien jaurtiketa% 90 baino eraginkorragoa zela esan baitzuten.\nPfizer eta BioNTech txertoak ARN messenger (ARNm) teknologia erabiltzen du eta erantzun immunologikoa eragiteko diseinatu da patogenoak erabili gabe, hala nola benetako birus partikulak. Sputnik V txertoa 21 egunetan banatuta administratutako bi jaurtiketetatik erantzuna eragiteko diseinatuta dago, normalean katarroa eragin ohi duten bektore biriko desberdinetan oinarrituta: Ad5 eta Ad26 gizakien adenobirusak.\nDroga Sputnik V du izena, lasterketa espaziala eragin zuen Sobietar Garaiko satelitearen ondoren, proiektuak Putinek duen garrantzia geopolitikoari keinu eginez. Errusia ere beste txerto bat probatzen ari da, Vector Institute-k ekoiztutakoa Siberian, eta herena erregistratzeko zorian dagoela esan zuen asteartean Putinek, eta herrialdeko txerto guztiak eraginkorrak zirela gaineratu zuen. "Ikerketek dagoeneko erakutsi eta baieztatu dute, lehenik, txerto horiek seguruak direla eta ez dutela bigarren mailako efektu larririk erabili ondoren, eta, bigarrenik, guztiak eraginkorrak direla", esan du RIA berri agentziak Putinen esanetan.\nRDIFek esan du orain arte Sputnik V. III. Faseko saiakuntzan ez direla bigarren mailako efektuak jakinarazi. Txerto arrakastatsuak funtsezkotzat jotzen dira mundu osoko eguneroko bizitza berreskuratzeko, negozioak itxi eta milioika lanpostu utzi zituen osasun krisia amaitzen laguntzeko. Errusiak abuztuan erregistratu zuen txertoa etxeko erabilerarako, eskala handiko saiakuntza hasi aurretik, eta, gainera, COVID-10,000 izateko arrisku handiko 19 pertsona inokulatu ditu probatik kanpo.\nPutinek esan du Errusiak urte amaierarako txerto masiboak hastea espero duela. "Sputnik V txertoaren eraginkortasuna modu sinesgarrian frogatzen duten erregistro osteko saiakuntza klinikoen behin-behineko emaitzak argitaratzeak hurrengo asteetan COVID-19ren aurkako Errusiako txertaketa masiboari bide ematen dio", esan du Alexander Gintsburgek, Gamaleya Institutuko zuzendariak. Mosku txertoen gela sare zabala zabaltzen ari da eta jaurtiketa nahi duten bizilagunek hurrengo hilabetean bertan eskuratu ahal izango dute ordurako dosi kopuru handiak ematen badira, Anastasia Rakova alkateordeak urriaren 30ean esan zuenez.\nHala ere, produkzioaren erronkak jarraitzen dute. Aurreko kalkuluen arabera, Errusiak aurten 30 milioi txerto dosi sor ditzake, geroztik murriztu egin dira. Moskuk 800,000 dosi ekoiztea du helburu hilabete honetan, Denis Manturov industria ministroak esan duenez, eta ondoren 1.5 milioi abenduan. Baina 2021 hasieratik hilean ekoizpen bolumen nabarmen handiagoak espero dira. Manturovek ekoizpena bolumen txikiko eta handiko biorreaktoreetatik handitzearekin lotutako arazoak aipatu zituen, eta Putinek, azken hilabetean, ekipoaren eskuragarritasuna aipatu zuen.\nArduradunek esan dute txertoaren barne ekoizpena Errusiaren beharrak asetzeko erabiliko dela lehenik. RDIFek, hala ere, nazioarteko hornikuntzako hainbat akordio ere egin ditu, 270 milioi dosi guztira. Horiek neurri handi batean beste herrialde batzuetan sortuko direla espero da eta RDIFek aurretik 300 milioi dosi fabrikatzeko akordioa iragarri du Indian eta dosi kopuru jakin bat Brasilen, Txinan eta Hego Korean.\nTxertoaren saiakerak Bielorrusian ere hasi dira, eta laster hasteko bidean dira Arabiar Emirerri Batuetan, Venezuelan eta Indian. Errusiak 19,851 koronabirus infekzio berri eman ditu azken 24 orduetan eta 432 heriotza izan dira. 1,836,960 da, eta bere kasuen zenbatekoa munduko bosgarrena da, Estatu Batuen, Indiaren, Brasilen eta Frantziaren atzetik. Agintariek, ordea, tematu egin dira udaberrian ikusitakoak bezalako blokeo murrizketa gogorrak ez direla berriro sartuko.\nGai erlazionatuak:koronabirusaeuezaugarrifull-imageErrusianSputnik V txertoa\nEB-Erresuma Batuko merkataritza elkarrizketak azaroaren erdialdeko epea gaindituko dute - iturriek\nEuropako Batzordeak osasun larrialdien aurrean EBren erantzuna indartzeko planak zehazten ditu


BATELA Haur literatura\nMITXEL MURUA IRIGOIEN Informazio orokorra\n““Behin bazen neska alai bat puzker asko botatzen zituena; horregatik Maripuzker deitzen zioten denek”.\nHorrelaxe hasten da ipuin hau. Maripuzker neska alaia eta jatorra zen; barre egiteko gogoa zuenean, barre egiten zuen; puzker bat botatzeko gogoa zuenean, ba, puzkerra botatzen zuen, noski. Gutxi gorabehera, denok egiten duguna, ezta?\nBaina Maripuzkerri barre egiten zioten puzkerra bota edo ateratzen zitzaionean. Eta Maripuzker, gu bezala, harritu egiten zen, mindu egiten zen, jendeak barre egiten ziolako horregatik.\nZergatik egiten diogu elkarri barre, denok, den-denok, egunero egiten dugun gauza bat agerian egiten dugunean? Zergatik gara hain txoroak? Horixe da Maripuzkerrek bere buruari eta guri egiten digun galdera. Puzkerra edo tankera horretako gauza natural baten aurrean, halako jarrera burugabea ikusten dugunean, helduek haserretzeko joera dute, haurrek, edo haurron espiritu argia galdu nahi ez dugunok, berriz, barre egiten dugu, barre egin nahi dugu.\nMitxel Murua, 1961 (Zarautz). Haur eta gazteei zuzenduriko literatur lanak argitaratu ditu batez ere, besteak beste: Maripuzker (2002), Pello Telleriaren amets eroak (2006), Ziripot eta Miel Otxin (2008), Hiritik mendira (2008), Mari Domingi eta Olentzero (2008), Martin Txiki eta Basajaunak (2008), Zapatillak eta galtzak (2008), Jon Zikinen anaia (2008). Aipatzekoa da, gainera, Pirritx eta Porrotx pailazoen ipuinen egilea dela: Pirritx eta Porrotx arrantzan, Herriko postariak, Gorka konpontzailea, Nerearen argazki albuma, Tiderrekin tea hartzen, Agur Pakito!, Pirritx eta Porrotx sukaldean, Ane pirata eta Pirata ausartak.\nMaripuzker neska alaia eta jatorra zen; barre egiteko gogoa zuenean, barre egiten zuen; puzker bat botatzeko gogoa zuenean, ba, puzkerra botatzen zuen, noski. Gutxi gorabehera, denok egiten duguna, ezta?


Pribatutasun politika - SubPals\nErosi YouTube optimizazioa\nPribatutasun politika honek SubPals-ek https://www.subpals.com webgunearen ("Gunea") bildutako, erabili, mantendu eta ezagutzera emateko modua arautzen du erabiltzaileek bildutako informazioa (bakoitza "Erabiltzailea"). Pribatutasun politika hau Guneari eta SubPals-ek eskaintzen dituen produktu eta zerbitzu guztiei aplikatzen zaie.\nPersonal identifikatzeko informazioa\nErabiltzaileen identifikazio pertsonaleko informazioa bil dezakegu hainbat modutan, besteak beste, baina ez bakarrik, erabiltzaileek gure webgunea bisitatzen dutenean, gunean izena eman, eskaera egin, buletinera harpidetu, formulario bat bete eta horrekin lotura duten. gure gunean eskuragarri ditugun bestelako jarduera, zerbitzu, funtzio edo baliabideak. Erabiltzaileei, hala badagokio, izena, helbide elektronikoa, helbide elektronikoa eska diezaieke. Erabiltzaileek, hala ere, gure Gunea anonimoki bisita dezakete. Erabiltzaileen identifikazio pertsonalerako informazioa bilduko dugu guk borondatez helarazten badigute. Erabiltzaileek identifikazio pertsonaleko informazioa emateari uko egin diezaiokete, izan ere, guneari lotutako zenbait jardueretan aritzea eragotzi dezake.\nEz-pertsonala identifikatzeko informazioa\nez-pertsonala identifikazio erabiltzaileak betiere elkarreragin gure Web zuten buruzko informazioa bildu dugu. Ez-pertsonala identifikatzeko informazioa nabigatzailea, informatika eta informazio teknikoa motaren gure guneko erabiltzaile, konexio bidez, hala nola, sistema eragilea eta Internet zerbitzu hornitzaileak erabiltzen eta antzeko beste informazio buruz ere eskura daitezke.\nWeb nabigatzaileak cookies\nGure Web "cookieak" erabil daiteke erabiltzailearen esperientzia hobetzeko. Erabiltzaile web nabigatzaileak bere disko gogorrean cookie jartzen disko-Conservación helburuetarako eta batzuetan haiei buruzko informazio jarraitzeko. Erabiltzaileak bere web nabigatzailea konfiguratzeko cookieak ukatzeko, edo cookieak bidaltzen ari dira alarma aukeratu daiteke. beraz, ez dute nahi, kontutan hartu Gunearen zati batzuk behar bezala ez funtzionatzea.\nNola bildutako informazioa erabiltzen dugu\nSubPalsek Erabiltzaileei buruzko informazio pertsonala bildu eta erabil dezakete helburu hauetarako:\n- Bezeroarentzako zerbitzua hobetzeko: Ematen duzun informazioa bezeroari arreta emateko eskaerei eta laguntza beharrei modu eraginkorragoan erantzuten lagunduko digu.\n- Gure webgunea hobetzeko: emandako produktuak eta produktuak eta zerbitzuak hobetzeko erabil ditzakezu.\n- Promozio, lehiaketa, inkesta edo webgunearen beste eginbide bat egiteko: Erabiltzaileei interesgarria izango zaien gaiei buruz jasotzea adostu duten informazioa bidaltzeko.\n- Aldizkako mezu elektronikoak bidaltzeko: helbide elektronikoa erabil dezakegu erabiltzailearen informazioa eta eskaerari dagozkion eguneratzeak bidaltzeko. Gainera, haien kontsultak, galderak edota bestelako eskaerak erantzuteko erabil daiteke. Erabiltzaileak gure posta zerrendan parte hartzea erabakitzen badu, enpresako berriak, eguneratzeak, erlazionatutako produktu edo zerbitzuen informazioa eta abar izan ditzaketen mezu elektronikoak jasoko ditu. Erabiltzaileak noizbait Erabiltzaileak etorkizuneko mezu elektronikoak jasotzeari utzi nahi badio, xehetasun gehiago jasoko ditugu. harpidetu argibideak posta elektroniko bakoitzaren behealdean.\nNola zure informazioa babesten dugu\negokia datu bilketa, biltegiratze eta prozesatzeko praktika eta segurtasun-neurriak hartuko ditugu, baimenik gabe sartzea, aldatzea, eta informazio edo suntsitzea zure informazio pertsonala, izena, pasahitza, transakzio informazio eta gure Web gordetako datuen aurka babestu.\nWeb eta bere artean Erabiltzaileak datu sentiberak eta pribatua truke SSL bermatuak komunikazio kanal bat baino gehiago gertatzen eta enkriptatzen da, eta sinadura digitalak babestuta.\nZure informazio pertsonala partekatzea\nEz dugu saltzen, merkataritza, edo alokatu erabiltzaileak identifikazio pertsonala besteei informazioa. Ez bisitari eta erabiltzaileek gure enpresa bazkide, fidagarria filialak eta iragarle Azaldu berri aldera buruzko edozein identifikazio informazio lotuta generic batutako informazio demografikoa partekatu ahal izango dugu.\npribatutasun-politika honetan aldaketak\nSubPals-ek diskrezioa du pribatutasun politika uneoro eguneratzeko. Egin dugunean, orri honen behealdean eguneratutako data berrikusiko dugu. Erabiltzaileek maiz egiaztatzen dugu orrialde hau egiaztatzen duten aldaketen berri izateko nola biltzen ari garen informazio pertsonala babesten. Aitortu eta onartzen duzu zure erantzukizuna dela aldiro pribatutasun politika berrikustea eta aldaketen berri izatea.\nZure baldintzen onarpena\nWeb honen bidez, zure politika honen onartzea adierazten duzun. Ez baduzu politika horrekin ados, mesedez, ez erabili gure gunea erabili. Your Site politika hau aldaketak posting jarraituz erabilera etengabeko ulertuko da zure aldaketa horiek onartzea.\nDokumentu hau abenduaren 17, 2018 egunean eguneratu zen\nLortu zure abantaila lehiakorra YouTube doako harpidedunekin SubPals-en entrega sarea erabiliz.\nAEB eta CAN: 888-881-9070\n... eta beste asko!\nBideo Prestakuntza Ikastaroak\nKideen saioa hasi\nKidea Programa Akordioa\nYouTube-ko iruzkinen bidez ikusleak erakartzeko Deep Dive gida\nSpam iruzkinek nola eragiten diote zure YouTube kanalari eta zer egin horri buruz?\nSortzaile bakoitzak jakin behar dituen YouTube algoritmoen mito nagusiak ez dira egia\nZure gida sozialki kontzientea den marka bat izateko YouTube Giving-ekin\nZer dira "Ez gustatzen mobak" eta nola izan daitezke YouTube-ren sortzaileak haietatik libre?


Albiztarren leinuaren artean bazegoen bat senitarte guztiak gainditu zuena, baita jatorrizko oinetxea ere. Eta hiru urtez aritu ziren Rui Martinez Gareka “el Viejo” izena erabiltzen.\nAlbiztar guztien artean oroitzapen gehiago utzi duena Rui Martínez I Gareka da. Pertsonaia hau oso aktibo egon zen XIV. mendean, garai hortako dokumentu ugarik erakusten duten legez. Eskualde berean merio eta probestu izatera heldu zen.\n1416an, bere seme nagusia Rui Martinez II Munitibarko probestu nagusia izan zen, baita Bizkaiko diruzaina ere.\n1448ko udan, Rodrigo gazteak, Albiz Garekatarren hirugarrena, Abendaño eta bere ahaide Gonzalo Arantzibiarekin joan zen Arrasateko hiribildura erreketa ospetsua gertatu zenean. Eta 1449an, Albiztarrak ganboatar talde guztiekin (Arantzibia, Arteaga eta Belendiz eta beste batzuk), batez ere Okaren arroan daudenekin, Lekeitioko hiribildua setiatzera eta Adan Yartza oinaztarra erasotzera.\n1450ean, Albiz Garekatarren bigarrena hilda zegoenez, bere seme nagusiak, aipatutako Rodrigo gazteak, 1452tik aurrera Busturiako merindadean Rui Martinez III legez hasi zen ezagun egiten.\n1466an Albiztarrek ganboatarrekin zuten harremana eten zuten eta Gernikako eskualdean guda zabaldu zenean talde-burua, hau da, Juan Alonso Muxika, joan zitzaion laguntzera. Borroka gogor hau Errenterian gertatu zen eta Arteagatarrak galtzaile atera ziren.\n1476an, Gernikan, Bizkaiko bizilagun jauna on Fernandok Foruak zinpetu zituenean bertan agertu zen Rui Martinez III, baita bere ahaide Pero Martinez Albiztarren jatorrizko oinetxeko jauna ere.\nRui Martínez III 1448an hil zen. Bere semeetariko bat, Ochoa Ruiz Albiz 1471n, beste bizkaitarrekin batera (oinaztarrak eta ganboatarrak batera) foruen eta lortutako askatasun-mailaren defentsan aritu izan zen borrokan Gaztelako erregeen kontra. Hori guzti hori, Foru Orokorra hautsi zitzaketen agindu batzuk bete ez zituztelako.\nMungian gertatutako gudan gaztelatarrak galtzaile atera ziren.\nOchoa Ruiz Albiz berriro agertu zen data desberdinetan ekimen garrantzitsuetan; 1476an esaterako, Gernikan, Bizkaiko bizilagun jauna on Fernandok Foruak errespetatuko zituela zin egin zuenean, bertan egon ziren bizkaitarrak eurek men egingo ziotela adieraziz eskuan mozua emanez.\nBaina, amaitzen joateko, 1487an, Ochoa Ruiz Albiz, Jaunaren izen hori berrogei urtez eraman eta gero bere bizkaitar gutun heredagarria kendu egin zioten. Horrekin batera, bere etxe guztiak lurraren maila berean geratu behar ziren. Den-dena, bere Jaunei ez zielako men egin eta Chinchilla epaileak heriotzara kondenatu zuelako.\nBestalde, Garekako antzinako dorretxea XVIII. mendean aldaketak izan zituen, Arratzuko Elorriaga auzoan dagoen gaur egungo Garekadorre izenez ezaguna den eraikina bihurtu arte.\nEraikin kubikoa da, halanduz eginda dago eta teilatua lau isurialdekoa da. Altura bi eta ganbara ditu eta hiru bao ardatz, eskartzano etarte txikiarekin.


Añes - Aiaraldea.eus\nPeñadaladroseko ur jauziaren zonaldean eroritako pertsona bat erreskatatu dute larrialdi zerbitzuek\nAitor Aspuru Saez uzt 19 Aiara Añes\nAiarako Suhiltzaileek, Osakidetzako langileek, Ertzaintzak eta Guardia Zibilak parte hartu dute erreskatean.\nMendizale bat hil da Añes inguruan, bihotzekoak jota\nAimar Gutierrez Bidarte eka 26 Aiara Añes\nGoizaldeko 3:30ak aldera gertatu da ezbeharra Gorobel mendilerroan, Añesetik gertu. Mendizalea Bilbotik Friasera (Burgos) zihoan mendi ibilaldi antolatu batean ari zen parte hartzen.\nGaria ehotzen ospatu dituzte Añeseko jaiak\nErredakzioa 2019 mai 28 Aiara Añes\nAñes: Haitz azpiko bidearen lekuko\nArabako Alea 2018 mar 04 Aiara Añes\nMotor gidari batek istripua izan du Añesen eta helikopteroak eraman du\nErredakzioa 2017 urt 05 Aiara Añes\nAñeseko errotan antzina bezala irindu dute garia\nZuriñe Alava 2014 aza 17 Aiara Añes\nAñeseko errotak asteburuan funtzionatu zuen berriro ere. Antzina bezala Maroñon jasotako garia uraren indarra eta tresnak erabiliz irindu dute. Añeseko erdigunetik abiatu zuten jaia. Irindu ostean ...\nGaria irinduko dute Añeseko errotan\nAingeru Olabarrieta 2014 aza 13 Aiara Añes\nGari ehotzea Añesen\nIñaki Ibarrola Atxa 2013 aza 17 Aiara Añes\nUdan Maroñon gari jotzea egin eta gero, Aiarako herri ezberdinetatik iritsitako pertsonek gari aleak hartu eta Añeseko errotara eraman zituzten, bertan ehotzeko. Antzinako nekazari, ogigile edota e...\nAñesen garia ehotzi dute\nAitor Aspuru Saez 2013 urr 26 Aiara Añes\nIzar Mendiguren Cosgaya 2013 mai 24 Aiara Añes\nMiren Ayesa Aranoa 2011 mai 16 Aiara Añes\n13:00etan Mesa eta abesbatza 14:00etan Sari banaketa 15:00etan Jaia akanpalekuarekin\nLarunbata 24 Min: 12ºC\nIgandea 25 Min: 14ºC\nAstelehena 26 Min: 13ºC\nAñeseko errotan garia irindu dute, antzinan bezala\nAñeseko trikuharriei buruzko hitzaldia\nZergatik jarraitzen dute greban Tubacexekoek?\nGorka Abascal Muñoz uzt 23, 13:10 Aiaraldea\n16 koronabirus kasu zenbatu zituzten atzo eskualdean\nAimar Gutierrez Bidarte uzt 23, 16:44 Aiaraldea\n51 bonbardaketa egin ziren Aiaraldean Guda Zibilean\nTxabi Alvarado Bañares uzt 23, 11:10 Aiaraldea\nOsabarena Hotela, protagonista 'A bocados' eta 'Sukalerria' saioetan\nAitor Aspuru Saez uzt 23, 13:13 Orozko\nAimar Gutierrez Bidarte uzt 23, 20:00 Aiaraldea\nKateak ateren Faktoriako kontzertua, hemen ikusgai\nErredakzioa uzt 22 Amurrio


Euskal Selekzinoa ofizial izateko eskaria egin dabe FIFAn eta UEFAn - bizkaie.biz\nEuskal Selekzinoa ofizial izateko eskaria egin dabe FIFAn eta UEFAn\nBizkaie! 2020-12-16 08:57 Kirola\nSuitzan izan dira Federazinoko eta Eusko Jaurlaritzako ordezkariak, proposamena aurkezten.\nEuskal ordezkaritzea, FIFAren egoitzan (argazkia: EFF) | Ikusi handiago | Argazki originala\nEuskadiko Futbol Federazinoak pausu garrantzitsua egin dau FIFA eta UEFA nazinoarteko erakundeen eskubide osoko kide izateko eta, beraz, futbol selekzinoak txapelketa ofizialetan jokatu deian. FIFAk eta UEFAk Suitzan daukiezan egoitzetan izan dira Federazinoko eta Eusko Jaurlaritzako ordezkariak, eskabidearen barri zehatza emoten dauen agiria aurkezten.\nLuis Mari Elustondo Federazinoko presidentea, Nerea Zalabarria presidenteordea, Jon Redondo Jaurlaritzako Kirol zuzendaria eta David Salinas-Armendariz arlo legaleko kidea joan dira Suitzara. Lehenengo, Zurichen egon dira, FIFAren egoitzan. Ondoren, UEFAra jo dabe, Nyonera.\n2018ko abenduan Euskal Futbol Federazinoak Durangon egin eban batzarrean onartutako eskariaren ondorio da orain egindako pausua. Aldeko 43 botogaz eta abstentzino bategaz, Federazinoa FIFAn eta UEFAn zuzenean sartzeko eta lehiaketa ofizialetan parte hartzeko bideari ekitea onartu zan.\nNazinoarteko erakundeetan aurkeztutako agiriak proposamen zehatzak dakarz. FIFAn eta UEFAn eskubide osoko kide izan daiten espediente bateratua abiatu daitela eskatzen dau Euskal Federazinoak. Eskakizun formal guztiak beteteko urtebeteko epea edegiteko be eskatu dabe, eta bitarte horretan adostasuna bilatu beharko da prozesuan zeresana daben alde guztien artean: FIFA, UEFA, Espainiako Federazinoa eta Euskal Federazinoa.\nJaurlaritzako eta Euskal Federazinoko ordezkariek adierazo dabenez, lege aldetik bideragarria da eskabidea, UEFAk eta FIFAk estadu bako nazinoei ateak zarratzen deutsezen arren. Independenteak ez diran nazino batzuk eskubide osoko kide dira gaur egun be, eta, beraz, Euskal Federazinoak be lekua izan leike.\nKonpromisoa, fede ona eta gogo sendoa ditu Euskal Federazinoak prozesu honetan, euskal herritar gehienek nahi daben bidea ofizialtasunarena dalakoan. Euskal futbolaren eskabide historikoa dala ganeratu dabe.\nFederazinoak eta Jaurlaritzeak honako agiriok aurkeztu ditue FIFAn eta UEFAn: Euskal Federazinoaren estatutuen kopia bat; Euskal Selekzinoaren ehun urte baino gehiagoko historiaren laburpena; Jaurlaritzeak egindako lege-txosten bat; Durangoko batzarrean onartutakoaren kopia bat; eta Espainiako Federazinoari bialdutako jakinarazpena, prozesu honen barri emoten.\nBestetik, Euskal Futbol Federazinoak eta Eusko Jaurlaritzeak urte hasieratik lan-mahai bat martxan dabela azaldu dabe, Euskal Selekzinoaren inguruan gogoetea egin eta proiektua berrindartzeko. Mahai horretan klubak, jokalariak eta selekzinoaren aldeko eragileak dagoz. Helburua da, epe laburrera Euskal Selekzinoaren poiektua berrindartzea, eta, osasun egoereak aukerea emoten dauenean, euskal zaleakaz barriro bat egitea, azpimarratu dau Federazinoak.


“Nere lana esperimentazioan eta teknika ezberdinen uztarketaren bitartez garatzen da”\nIruñan jaiotako artista plastikoa. Lan grafikoa egiten hasi nintzen Iruñako Arte Eskolan eta Arte Ederretako ikasketak burutu nituen 40 urterekin.\nDisziplina ezberdinetako tailerrak egin izan ditut Espainia guztitik zehar: Xilografia, litografia, argazkigintza edota keramika tailerrak besteak beste. Honek, adierazi nahi dudana medio ezberdinen bitartez azaltzea ahalbidetu dit.\nDisziplina anitzeko artistatzat dut nire burua. Esperimentazea gogoko dut sorkuntzaren alor ezberdinetan. Argazkilaritza, pintura, lan grafikoa, eskultura edota bideoaren bitartez. Bai eta, honako proiektu haun bidez:\n-“Bizirik”- “Diálogos” -“Emakumeak” U+2640” “El hilo de Ariadna” Emakume nortasuna eta emakume izatea zer den adieraziz.\n-“Acceso Restringido a Vecinos” -“Escenografías” Inguratzen nauen gizartea erakusten dut, auzoa, giza-harremanak, elkarbizitza espazioak, unibertsitate giroko bizitza…\n-“La Paradoja del presente”, “Mirar, un viaje” “Gárgolas” Denboraren iragana erakusten dut, memoria eta honen inguruko begirada ezberdinak, oraina iragana eta etorkizun kontzeptuak, bidaia...norberaren sakontasunera bidaia, besteen bidaiak bizi-iraun ahal izateko...\nNire ibilbidean zehar beka eta sari ezberdinak jaso ditut eta nere lanak instituzio ezberdinetan aurki genitzake; Mallorkako Fundació Pilar i Joan Mirón, Banco Central Hispanon, Biblioteca Nacionalen, Iruñako Udaletxean, EHUko Araba eta Bizkaiako campusean, Lojako Udalean (Granada), Volare konpainian (Italia).\n1991geroztik, Europa guztitko tade erakusketetan hartu izan dut parte, besteak beste, Frantzian, Britania handian eta Espainian.\nGaur egun Iruñan garatzen dut nere lan artistikoa\nArgazkigintza, Pintura, Testuingurua,


Txakurrak eta bertze etxeko animaliak edukitzea arautzen duen ordenantza onartu du Lesakako Udalak - Bortziriak - Erran.eus\nTxakurrak eta bertze etxeko animaliak edukitzea arautzen duen ordenantza onartu du Lesakako Udalak\nTtipi-Ttapa 2020-09-30 08:00\nHerrigunean ibiltzeko txakurrek arduradun bati uhal bidez lotuta egon beharko dute nahitaez.\nEtxeko animaliekin, batez ere txakurrekin, herrian dauden arazoak ikusirik, Lesakako udalak, Nafarroako Gobernuaren legedian oinarrituz, erabilera arautzea erabaki du. Honela, irailaren 17an burututako udal batzarrean, behin behinekoz ahobatez onartu zuen EH Bilduk proposatutako ordenantza, etxeko animaliak, bereziki txakurrak, edukitzea arautuko duena, «animalia horiek babesteko, ongi egoteko eta arduraz edukitzeko».\nAlegazioak aurkezteko aukera izanen da, Nafarroako Aldizkari Ofizialean argitaratu ondotik 30 egunetan. Egunotan argitaratzekoa da eta, beraz, urri osoan izanen da alegazioak aurkezteko aukera.\nHonetaz gain, txakurrak aske uzteko leku bat prestatzen ari da Lesakako Udala, su-hiltzaileen parkearen gibelean egonen dena.\nLesakako udalerrian debekatua egonen da lepokorik gabeko txakurrak ibiltzea eta herrigunean, txakurrek arduradun bati lotuta ibili beharko dute nahitaez, gehienez 2 metroko luzera duen uhalaren bidez. Era berean, debekatuta dago txakurren gorotzak parkeetan, lorategietan edo erabilera publikoko bertze edozein eremutan uztea.\nOndenantza honen ondorioetarako, arau-hausteak arinak, larriak edo oso larriak daitezke eta horren arabera, isunak ere 200 eurotik 1.000 eurorainokoak (arinak), 1.001 eurotik 6.000 eurora bitartekoak (larriak) eta 100.000 euro artekoak (oso larriak) izan daitezke.


Hegazti-gripea giza gripearen birusarekin berriro konbinatzeko arriskuari buruzko alarma piztu du EBk | Consumer\nHegazti-gripea giza gripearen birusarekin berriro konbinatzeko arriskuari buruzko alarma piztu du EBk\nEpidemiologiari dagokionez, oso zaila da Asian atzemandako giza kasuak Europan errepikatzea, aditu baten arabera.\nGaur egungo hegazti-gripearen epidemia larria da, baita oso larria ere; gizakiarentzat ez dago gaixotasunik. Hori da Europako Batzordeko Osasun Ikerketako zuzendari Octavi Quintanak atera duen ondorioa. Hain zuzen ere, H5N1 birulentua giza gripearen birusarekin nahasteko, mute egiteko eta pertsonatik pertsonara transmititzeko arriskuari buruz nazioarteko beste foro batzuek eragindako alarma-maila jaitsi du. “Arriskua badago, baina ez dakigu zer gertatuko den, ez noiz, ez hilgarria izan daitekeen”, esan zuen Quintanak.\nKintanak, Madrilen, munduko hegaztien influenza krisiaren bilakaera gogoratu zuen, eta Europar Batasunaren (EB) ikerkuntzan egindako ahaleginak zehaztu zituen. 2000. urtetik aurrera 40 milioi euro gastatu ziren, giza pandemia bati aurre egiteko eta, hala badagokio, aurre egiteko. Oraingoz, ez da zeruertzetik ere agertzen. “Orain arte, kaltetutako milioika hegaztirentzat 150 kasu inguru bakarrik hauteman dira Asiako herrialdeetan, hegaztiekin harreman estua izateagatik eta oso osasungaiztasun egoera txarrean egoteagatik”, azpimarratu zuen. “Epidemiologiari dagokionez, kutsatze hutsala da, eta oso nekez gertatuko da horrelakorik Europan” azpimarratu zuen.\nEgoera desberdina da Asian eta Afrikan, non hegaztien krisiak eragin ekonomiko eta gizatiar sakona baitu. Txinan bakarrik, birusak eragindako heriotzak eta hegaztien aurreneurrizko sakrifizioek 10.000 milioi dolar baino gehiago galdu dituzte orain arte, eta Afrikako kontinentean, H5N1aren balizko hedapenak gogor jo ditzake munduko ekonomiarik pobreenak. Kintana bat etorri zen Jacques Diouf FAOko lehendakariak herrialde aberatsei egindako kritikekin. Herrialde horiek “insolidariotzat” jo zituen, hegaztien gripea Turkiara, EBren atarian, iritsi zenean bakarrik ekin baitzion lanari. Bere erantzukizunaren esparruan, Quintanak kontsumitzaileen lasaitasunerako deia egin zuen. Ez dago arrazoi zientifiko objektiborik oilasko haragia eta deribatuak jatetik atzera egiteko. Europan elikagai-katea segurua da, oilaskoa kozinatuta jaten da eta, batez ere, ez dago dokumentaturik digestio-sistemaren bidezko kutsatze-kasu bakar bat. Kasu horretan bakarrik, hegazti gripea kutsatutako haragia irensteagatik kutsatuta dagoela frogatuz gero, Europar Batasuneko agintariek ez lukete jatea gomendatuko.\nalarma gripe aviar-eu UE


Université de Pau et des pays de l'Adour Unibertsitaterako euskara eta euskal kulturako irakurlea hautatzeko deialdia (2020) - Eusko Jaurlaritza - Euskadi.eus\nDeialdi honen helburua da Euskara eta Euskal Kulturako irakurlea hautatzea Université de Pau et des pays de l’ Adour Unibertsitaterako.\nDeialdi honetan ikasturte bakoitzera bideratutako guztizkoa zortzi mila eurokoa (8.000€) izango da.\nHautatuak deialdi honen helburu diren tokian tokiko unibertsitateei atxikiko zaizkie.\nTokian tokiko unibertsitatearen herrialdean indarrean dagoen legediaren araberako kontratua sinatuko dute eta unibertsitate kontratugilearen klausula zehatzak bete beharko dituzte, bereziki kontratuak irauten duen bitartean aplikagarri zaien ordainsarien eta zergen erregimenari dagokionez.\nEtxepare Euskal Institutuak egingo dizkio Université de Pau et des pays de l’Adour Unibertsitateari, irakurletzak mantentzetik eratorritako gastuen finantzaziorako zenbatekoen ordainketak.\nUniversité de Pau et des pays de l’Adour Unibertsitateari dagokio Etxepare Euskal Institutuak egindako diru ekarpenak justifikatzea.\nFrantseseko B2 maila izatea. Titulu ofizialik ezean, Université de Pau et des pays de l' Adour Unibertsitateak egoki irizten dituen neurriak hartu ahal izango ditu maila hori egiaztatzeko.\nUniversité de Pau et des Pays de l' Adour unibertsitatean egonaldiaren baldintzak.\nKlase-orduak: 220 eskola ordu ikasturte osoan, Pau eta Baionako campusetan.\nZenbatekoa: Bideratutako zenbatekoa 8.000 euro urte bete irauten duen ikasturteko irakurletzarako. Irakurleak jasoko duen soldata garbia ez da zehatz-mehatz bat etorriko aipatu zenbatekoarekin.\nHautatuak deialdi honen helburu diren tokian tokiko unibertsitateei atxikiko zaizkie, baldintzen arabera.\nIrakurle-baldintzaren onarpenaren konpromisoak\n2020ko irailaren 1 baino lehen Université de Pau et des pays de l’Adour Unibertsitatera bertaratzea, ikasturtea hasi baino lehen. Bertan eman beharko du zerbitzua 2020-2021 ikasturtea amaitu arte, luzatzeko aukerarekin.\nLan poltsak: Behin Unibertsitate bakoitzeko irakurlea aukeratua izan denean, irakurletza bakoitzerako hautatuak izan ez diren hautagaiekin osatuko dira lan poltsak eta hautapen batzordeak emandako puntuazioaren araberako hurrenkera jarraituko dute. Etxepare Euskal Institutuak irakurle postuan hutsuneak sortzen direnean egokia ikusiz gero lan poltsa horietara joko du. Ukoak: Hautatuek Unibertsitatearekin lan harremana hasi eta 2020-2021 ikasturtea amaitu baino lehenago euren lanpostuei uko egiten badiote, ezingo dute berriz hautagai izan Etxepare Euskal Institutuko irakurleak hautatzeko hurrengo deialdietan, behar bezala justifikatutako ezinbesteko arrazoietan beraien ukoa oinarritu ezean.\nLan poltsak: Behin Unibertsitate bakoitzeko irakurlea aukeratua izan denean, irakurletza bakoitzerako hautatuak izan ez diren hautagaiekin osatuko dira lan poltsak eta hautapen batzordeak emandako puntuazioaren araberako hurrenkera jarraituko dute. Etxepare Euskal Institutuak irakurle postuan hutsuneak sortzen direnean egokia ikusiz gero lan poltsa horietara joko du.\nUkoak: Hautatuek Unibertsitatearekin lan harremana hasi eta 2020-2021 ikasturtea amaitu baino lehenago euren lanpostuei uko egiten badiote, ezingo dute berriz hautagai izan Etxepare Euskal Institutuko irakurleak hautatzeko hurrengo deialdietan, behar bezala justifikatutako ezinbesteko arrazoietan beraien ukoa oinarritu ezean.


Parlamentariek SPE bertatik bertara ezagutu dute - Sakana - Guaixe.eus\nParlamentariek SPE bertatik bertara ezagutu dute\nGuaixe 2019-03-15 09:51\nNafarroako Parlamentuko Ekonomia Garapeneko Batzordekoak Sakanako Garapen Agentziako kideekin elkartu ziren, baita Adania eta Eseki enpresakoekin. Sakanaren erronka orokorren berri jaso nahi izan zuten.\nSakanako Garapen Agentziako (SGA) ordezkariak Nafarroako Parlamentuan ordezkaritza duten taldeekin elkartu ziren urte hasieran. Bilera haietan Sakanako Plan Estrategikoaren (SPE) orain arteko balorazioa eta hura berraztertzeko zabalik dagoen prozesuaren berri eman zieten. Plana onartu zenean ere halako bisitak egin zituzten ibarreko eragileek. Urte hasieran egindako bisita horietatik sortu zen Nafarroako Parlamentuko Ekonomia Garapenerako Batzordea Sakanan biltzeko aukera.\nBatzordekide diren Carmen Segura (UPN), Rafael Eraso (Geroa Bai), Adolfo Araiz (EH Bildu Nafarroa) eta Guzman Garmendia (PSN) Utzugane, Sakanako Garapen Gunera herenegun etorri ziren. SGAko langileek eta Sakanako Mankomunitateko presidente David Oroz Alonsok egin zieten harrera. Azken horrek planaren eta berrikuspen prozesuaren nondik norakoak labur azaldu zizkien. Orain arte egindakoaz ibarrean balorazio ona egiten dela azaldu eta aurrera begirako erronkei erreparatu zieten. Sakanan identifikatutako erronkak zein diren azaldu, horiek lortzeko bideak azaldu eta lan ildoen berri eman zieten parlamentariei. Mahai inguruan haien ekarpenak, batez ere, digitalizazioaren arloan izan ziren. SGA eta Sakanako zenbait enpresa sustatzen ari diren DINABIDE proiektuaren beharra eta egokitasuna ere aitortu zuten (Inasa zenaren bulegoan digitalizaziora begirako zentroa eginen da).\nIbarreko ordezkariek ez zuten nahi erakundeen ahotsa entzuna izatea soilik. Horregatik, SPE indarrean dagoenetik harekin bat egin duen Talleres Arania enpresako kide bat izan zen bileran. Sakanako ekoizpen sarearen eredu izan daitekeen enpresako ordezkariak SPEri buruz zuen iritzia parlamentariei eman zien. Bere esperientziaren berri eman eta aurrera begira dituzten erronka nagusiak azaldu zizkien: digitalizazioa eta trebatutako eskulana, besteak beste.\nUtzuganetik Lizarragara joan ziren guztiak. Han kontzejuak sustatutako argindar mikrosarea bertatik bertara ezagutzeko aukera izan zuten parlamentariek. Eseki enpresako kide batek han bertan parlamentariei azalpenak eman zizkien. Ez soilik mikrosareaz, baita ibarreko lau enpresak eta CENER ikerketa zentroaren artean garatzen ari diren e-HIERA proiektu estrategikoaren inguruan ere.\nSGAko Iker Manterolak azaldu digunez, parlamentariek egindako ekarpenak SPE berrikusteko idatzian gehituko dituzte. Txosten hori Sakanako Sozio-ekonomia Behatokiaren hurrengo bileran aurkeztuko dute. Han oniritzia jasoz gero, dokumentua Nafarroako Gobernuaren Ekonomia Garapen Departamentuko buruei aurkeztuko liekete. Hori guztia Aste Santuaren aurretik egitea nahiko lukete.


Aldundiak 600.000 euroko diru laguntza emango dio Zestoako Udalari kiroldegia berritzeko - Urola Kostako Hitza : Urola Kostako Hitza\nAldundiak 600.000 euroko diru laguntza emango dio Zestoako Udalari kiroldegia berritzeko\nZestoako kiroldegia. (Ihintza Elustondo)\nGipuzkoako Foru Aldundiak 600.000 euroko diru laguntza emango dio Zestoako Udalari kiroldegia berritzeko eta handitzeko. Atzo publikatu zen Gipuzkoako Aldizkari Ofizialean eman dute laguntza horren berri. 2017ko apirilean onartu zituen Zestoako Udalak 2017ko udal aurrekontuak, eta orduan erabaki zen kiroldegia berritzea dela aurtengo lehentasunetako bat. Izan ere, 130.000 euroko partida jarri du udalak zeregin horretarako.


Mikel Arruabarrena: 'Euskaldunon proiekziorako berri oso ona da Tourra etortzea' - hamaika telebista\nMikel Arruabarrena: 'Euskaldunon proiekziorako berri oso ona da Tourra etortzea'\nMikel Arruabarrena EAJko legebiltzarkidea elkarrizketatu dugu gaur Hamaika Telebistan. Osasungintza, hezkuntza-sistema, lan-erreforma eta gaur egun pil-pilean dauden hainbat gai izan ditugu mintzagai.\nGaurko egunez, Iñigo Urkullu lehendakariak COVID-19ri aurre egiteko neurri murriztaileak mantenduko dituela iragarri du. Jarrera horrekin ados agertu da Mikel, "ez legoke ondo justifikatuta aldaketak egotea eta murrizketak kentzea. Egungo egoera duela hilabete baino okerragoa da" azaldu du. Bestalde, ziurtagiriari lotuta, “positiboa” dela azpimarratu du, txertatze tasa igotzea ekarri duelako. Hala ere, osasungintzan “tentsio” egoera leuntzeko neurriak hartzen jarraitu behar direla azpimarratu du.\nOsasun langile falta ere nabaria da, horren harira, Ministerioak MIR plazak ez dituela ondo planifikatu azaldu du Mikelek, eta beraz, horregatik falta direla medikuak. Eusko Jaurlaritzak pandemiaren egoeran egiten ari den kudeaketa gogor kritikatua izan da “bi urte hauetan, oposizioa beti egon da guztiaren kontra" azaldu du Mikelek.\nHezkuntza-sistemaz, segregazioaz, lan-erreformaz eta Tourraz ere aritu dira besteak beste.\nGurean Gaur 2022-01-27\nVero Satrustegi: 'Jatorrizko herrien aitortza Txileko Konstituzio berriaren zirriborroan da'\nAsier Blas: 'AEBko biolentziaren normalizazioaren esangura muturrenakoak dira tiroketak'


Azterketa egunerako prestatu | British Council\nIELTSerako sarrera - Bideoa\nAzterketa egunerako prestatu\nMerezi duzun emaitza lortu nahi baduzu, azterketa aldez aurretik prestatu beharko duzu. Ahalik eta ingeles gehien ikasten saiatu behar duzu, baina, era berean, azterketa egunean zer egin beharko duzun jakin beharko duzu. Hona hemen ahalik eta emaitza hoberena lortzeko aholku batzuk:\nAzterketaren nondik norakoak ezagutzen dituzula ziurtatu, horrela ez duzu sorpresarik hartuko azterketa egunean.\nPraktikatu galdera ereduekin eta ikusi ebaluaziorako zein irizpide erabiltzen diren.\nGrabatu zaitez ingelesez hitz egiten edo IELTSeko mintzamen frogak egiten. Ondoren, grabazioa entzun eta begiratu noiz jartzen zaren urduri, noiz errepikatzen dituzun hitzak, noiz egiten dituzun akatsak edota noiz hitz egiten duzun azkarregi - horiek baitira mintzamen frogako lau ardatzak.\nEntzumen, irakurmen eta idazmen frogetan azpimarratu galderetan azaltzen diren hitz garrantzitsuenak: ziur izan erantzunetan zehazki zer jarri behar den. Era berean, idazmen frogan ondo planifikatu zure idatzia idazten hasi aurretik.\nIkasi eta identifikatu sinonimoak (esanahi bera duten hitz desberdinak). Entzumen eta irakurmen frogan, sarritan, galderetan hitz nagusi bat dela ikusiko duzu; ondoren, testuan/entzungaian esanahi bera duen beste hitz bat irakurri/entzungo duzu - lotura horiek egin beharko dituzu. Sinonimoak erabiltzea ere oso erabilgarri izango zaizu mintzamen eta idazmen frogetan zure hiztegiaren aniztasuna azaltzen duelako.\nEntzumen eta irakurmen frogetan ematen dituzun erantzunak errepasatu. Ziurtatu emandako jarraibideak jarraitu dituzula, bestela puntuak galduko dituzu.\nAzterketa eguna baino lehen ondo deskantsatu. Azterketara garaiz eta denbora nahikoarekin aurteztu beharko duzu. Berandu iristen bazara ezin izango duzu azterketa behar bezala burutu.\nAholku eta argibide gehiago nahi izanez gero, irakurri ahal duzu gure IELTS azterketa egunerako aholkuak eta deskargatu IELTS Hautagaientzako informazioa (PDF 933kb) liburuxka.\nIELTS information for candidates (ingelesez) (Adobe PDF 1MB)


Sindikatuen arabera, etik gorako jarraipena eduki du hezkuntzako grebak - Lea-Artibai eta Mutrikuko Hitza : Lea-Artibai eta Mutrikuko Hitza\nSindikatuen arabera, %75etik gorako jarraipena eduki du hezkuntzako grebak\nUnibertsitatez kanpoko Hezkuntza Publikoan ia 28.000 langile (irakasle, heziketa bereziko langile, sukaldari eta garbitzaile) eta Haurreskolak Partzuergoan 1.200 langiletik gora zeuden deituta gaurko grebara. ELA, LAB eta Steilasen arabera, deituta zeuden langileen %75ak baino gehiagok egin dute bat grebagaz; %90ak haur eskoletan, %85ak heziketa berezian, %80ak sukalde eta garbiketan eta %75etik gora irakaslek. Hala, deialdiaren oihartzuna «aparta» izan dela esan dute. CCOO eta UGT sindikatuek ere grebarako deia eginda zuten gaurkorako. CCOOren arabera, %80-90eko oihartzuna izan du grebak, eta UGTk gaineratu du, ia zentro guztiak itxita zeudela. Eusko Jaurlaritzako Hezkuntza Sailak, berriz, grebaren jarraipenaren zifra apalagoa eman du: %59,8.\nBilboko manifestazioa. Argazkia: Steilas\nEskatzen dituztenak. Grebagaz «hezkuntza inbertsioa, plantilak eta baliabideak handitzea, onartezinak diren behin-behinekotasun mailak eta gelako ikasle kopurua murriztea, eta soldatetan, ordezkapenetan, gaixoaldietan, erretiroan eta gainerako lan baldintzetan ezarritako murrizketak alde batera uztea» exijitu dute beste behin ere ELA, LAB eta Steilas sindikatuek. Bestalde, «ikasle euskaldun eleaniztunak sortuko dituen euskarazko murgiltze eredua garatzea, eta LOMCE eta Heziberri zein hezkuntzaren merkantilizazioa alde batera utziz, hezkuntza berdintasuna, justizia soziala, integrazioa eta gizarte kohesioa bermatzeko oinarrizko tresna izatea» ere aldarrikatu dute gaur. Era berean, ohar bidez azaldu dute, Hezkuntza Sailburuak adierazitakoaren aurka, «milaka langile, ikasle eta familiek bere egiten dituzten aldarrikapenek hezkuntza sistemaren diagnostiko larri bati erantzuten» diela eta «premia larrienei irtenbideak eskaintzen» dizkietela. Orain arte, baina, Eusko Jaurlaritzak proposamen horien inguruan «benetako negoziazio asmorik ez duela agertu» azaldu dute; «are gehiago, propagandaz bildurik plazaratu duen aurrekontu egitasmoak ez du egungo egoerari irtenbidea emateko inolako neurririk jasotzen». Horrenbestez, Hezkuntza Sailak aldarrikapen horiei erantzungo dioten neurri zehatzak mahai gainean jartzen ez dituen bitartean, greba eta mobilizazio dinamika «indartu beste biderik ez daukatela» ohartarazi dute sindikatuek Bilboko, Donostiako eta Gasteizko manifestazioetan egin dituzte aldarrikapenak.


Euskal Herrian hainbat intoxikazio sortzen dituen espeziea da, errotari (Clitopilus prunulus) espezie preziatuarekin nahastea erreza baita. Espezie txikia da, 2-4cm-tako pileo zurixka daukana. Udatik udazkena arte aurkitu dezakegu belazeetan zein basoetako gune belartsuetan.\nArgazkia: Fred Stevens\nAzken eguneraketa: 2014/05/02\nDeskribatzailea: (Sowerby: Fr.) Gillet\nHasieran ganbila eta heltzen den heinean laua bilakatzen den pileo txikia dauka, 2-4cm-takoa. Ohikoa izaten da ale helduetan erdialdea hondoratua agertzea. Hertza kiribildua eta fina izaten da, zahartzen doanean forma ondulatua eta lobulatua hartzen duelarik. Kolore zuri-grisa izaten du. Pileoa hauts satinatu eta distiratsu bat izaten du.\nMotza eta zilindrikoa izaten da, ohikoa da kurbatua izatea. Sarritan estipearen oinaldetik ale bat baino gehiago lotzen dira. Kolore zurixka izaten du.\nOrriak hertsiak dira, eta oso gutxi dekurrenteak. Hasieran zuriak, gero tinte gris eta arreak agertzen dira.\nZurixka, fina, trinkoa eta fibrotsua. Usain berezikoa, belarrarena eta irinarena baitauka.\nEspora elipsoideak leunak, zuriak eta ez amiloideak. 4-6 x 3-4μm-takoa.\nUdatik udazkenera, larre, basoetako gune belartsuetan eta bide hertzean aurki dezakegun espezie da.\nZapore gozoa izan arren espezie toxikoa da hau. Amanita musacariak bezala “muscarina” alkaloidea baitauka, kantitate txikiagoan hala ere. Ez dago esan beharrik espezie hau ez dela jangarria.\nErrotariarekin (Clitopilus prunulus) espezie estimatuarekin nahasi daiteke. Usain ezberdina daukate, errotariak irin usain oso intentsua dauka, besteak berriz irin eta belar usaina duelarik. Himenioan ere ezberdin daitezke, espezie toxikoak zuria baitauka eta jangarriak izokin kolorekoa. Haragiaren kontsistentzia ere ezberdina da, goian aipatu bezala errotari faltsuak fibrotsua dauka, eta errotariak hauskorra.\nErrotaria ( Clitopilus prunulus )


Free chat Baião. Ausazko arrotz doan txateatu berehala Baião tik.\nFree chat Baião\nOngi etorri Chatroulette BaiãoEdozein lekutan, munduko pertsona aleatory bat konektatzeko. Chatroulette Baião dezakezu honako aukeren artean aukeratu:- Guztiak pertsona mota Baião doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nBaião hirien zerrenda:


Garbiñe Treku Urizar\nGurasoak nor zituen eta zelan heldu ziren Bilbora 2:21min\nGurasoek apenas zekiten gazteleraz eta berak euskara ikasi ez 1:28min\nUmezaro zoriontsua gerra hasi arte 1:27min\n1934ko urriko iraultzan aita bortizki atxilotu 4:24min\nGerra hasi zeneko akorduak 2:25min\nBilbon bonbardaketak hasi eta Garbiñe Abadiñora 1:50min\nAbadiñon dagoela Durangoko bonbardaketa 2:43min\nAbadiñotik Bilbora eta handik Inglaterrara 3:38min\nInglaterran oso ondo hartu zituzten 4:03min\nInglaterratik itzulera oso gogorra izan zen 8:14min\nAitak urtebete pasa Larrinagako kartzelan 2:29min\nAma eta ahizta Orue txaletean preso 4:01min\nBilbon gosea eta eskasia gerraostean 5:18min\nGerraostean Garbiñe izena Purificación bihurtu 1:49min\nEstraperloa eta eskasia gutxienez 1950 arte 4:11min\nGerraosteko isiltasuna eta errepresioa 3:14min\nAitaginarreba (Ernesto Lorente Jauregibeitia), lanetik bota EAJkoa zelako 2:29min\nSenarraren anaia (Ernesto Lorente Fernandez) gerraontzi batek hondoratuta hil 0:50min\nHausnarketa: gerrak ukatutako aukerak eta euskararen galera 2:26min\nGarbiñe Durangon jaio zen. Aita Larrauldarra (Gipuzkoa) eta ama Aramaioarra (Araba) zituen eta, urtebete baino ez zuela, Bilbora aldatu ziren aitari institutu bateko atezain izateko lana eskaini ziotelako. Zortzi nebarreba ziren etxean.\nGarbiñek gogoan du 1934ko urriko iraultzaren garaian guardia zibilak aita atxilotu eta bortizki jipoitu zutela. Geroago, 1936ko altxamendu faxistaren ondoren, Garbiñe Bilbotik Abadiñora bidali zuten izeko baten Uribarren baserrira. Bertan zegoela Durango bonbardatuko zuten hegazkinak ikusi zituen igarotzen.\nHabana itsasuntzian Inglaterrara joan ziren umeetakoa izan zen. Ahizta bat eta neba bat joan ziren berarekin. Akordu ona gorde du Inglaterrako garaiaz, ez ordea itzuleraz. Eurek Inglaterran zeuden bitartean aita, ama eta ahizta bat izan zituen kartzelan. Itzuli zenerako etxea kendua zieten eta hutsetik hasi behar izan zuten gerraoste gordin eta bortitzean.


Urriaren 14an Independentzia Eguna ospatuko dute Urduñan - halabedi\nUrriaren 14an Independentzia Eguna ospatuko dute Urduñan\nLarunbatean ospatuko duten Independentzia Egunak egun osoko egitaraua izango du: kontzertuak, bazkaria, manifestazioa… egongo dira Urduñan. Hilean Bariku Bat taldeak egin du egunaren abestia.\nDatorren larunbatean, urriaren 14an, Aiaraldean ospatuko dute Independentzia Egunak egitaraua dauka. Gainera, hori gutxi balitz, egunak ere abestia dauka, Hilean bariku Bat taldeak egin duena.\nErnai Aiaraldeak antolatu duen egun hau berotzeko, ekimen ezberdinak egin ditu gazte antolakundeak azken asteetan eskualdean. Egunaren aurkezpenean azaldu zutenez, “herri proiektu propioa” eraiki nahi dute gazteek eta egun hau mugarrietako bat izan daiteke. Azken egunetan, kataluniako une historikoarekin kontestualizatu dituzte aldarrikapen hauek.\nEgitarauari dagokionez, 11:00etan hasiko dute eguna azoka batekin. Hitzaldiaren, herri bazkariaren eta batukadaren ostean, eguneko puntu gorenetako bat ekitaldia izango da, manifestazioa amaitu berri egingo dutena. Gauean, musika eta jaia Gozategi, Izatefaltsua eta Dantzetan Destroy DJ-rekin.


Getxo Express 2021, urriaren 22tik 24ra - bizkaie.biz\nBizkaie! 2021-10-20 10:56 Zinemea\nParte-hartzaileek 42 ordu izango ditue emondako gaiaren inguruko film laburrak egiteko.\nSeigarren edizinoa beteko dau Getxo Express lehiaketeak. Getxoko Udalak aurreratu dauenez, urriaren 22tik 24ra egingo dabe lehiaketea bera, jarduera osogarriak 21ean hasiko diran arren. Aurkeztutako pelikula laburrak Muxikebarrin ikusi ahal izango dira domekan, 19:00etan.\nLehiaketearen baldintzak erraz ulertzekoak dira: izena emoten dabenak Getxon batuko dira 22an, barikuan, eta gai sorpresea zein dan esango deutse antolatzaileek. Hilaren 24an entregau beharko ditue gai horren inguruan egindako film laburrak (lau minutukoak), hau da, gehienez 42 ordu izango ditue lan guztia egiteko, egun bi baino gitxiago. Ganera, pelikula guztien irudietan gitxienez Getxoko leku bi agertu behar dira.\nAntolatzaileen arabera, parte-hartzaileek sormena, asmamena eta originaltasuna behar-beharrezkoak izango ditue, egun bi baino gitxiago izango dituelako film labur bateko gidoia pentsau, irudiak grabau eta istorioa editetako.\n2021eko Getxo Expressek 2.100 euro banatuko ditu saritan. Batetik, epaimahaiak lehenengo saria (1.000 euro) eta bigarrena (800 euro) emongo ditu. Bestetik, Muxikebarriko proiekzinora doazan ikusleek euren film gogokoenaren aldeko botoa emon ahal izango dabe, publikoaren saria (300 euro) nori emon erabagiteko.\nIkus-entzunezkoen sektoreko hiru aditu egongo dira aurtengo edizinoko epaimahaian: Ana Hormaetxea, Euskal Gidoigileen Alkarteko presidentea; Iñigo Aranburu, aktorea eta zuzendaria; eta Paula Díaz, soinu-banden konpositorea.\nLehiaketearen bezperan, urriaren 21ean, Getxo Expressegaz lotutako jarduera osogarriak egingo dira Getxon. Lara Izagirre zinemagile zornotzarrak masterclassa gidatuko dau Muxikebarrin, 17:00etan, eta, ondoren, Izagirrek berak zuzendutako Nora film luzea ikusi ahal izango da. Proiekzinoa euskeraz izango da, gaztelaniazko azpitituluakaz.


| 30-10-2013 | 17:25|\nUrteurrenak eta agorte hurrenak: horra gaurko nire gaia. Zaude!, erraza da-eta ulertzen; zaude. Urteurrenekin hasita, gaur bezalako egun batez hil ziren (alfer-alferrik hil zirela esatea ez-esatekoa litzateke): Jean H. Dunant, lehen bake Nobel sariduna, 1910; Inazio Zuloaga pintorea, 1945; Pío Baroja idazlea, 1956; George Brasens kantautorea, 1981; Federico Fellini zinemagilea, 1993… Munduan handiak denak, bost, nor bere hesian eta poesian.\nJaio ere, gaur bezalako egunez jaio ziren (alferrik jaio zirela esatea kirtenkeria litzateke) Fedor Dostoiewsky, idazle errusiarra, 1821; Klaudio Otaegi, idazle filologo erdi zegamar erdi hondarribiarra, 1836; Jean Etxepare mediku idazlea, 1878; Satarka, poeta hondarribiarra, 1895; Julian Alustiza, hizlari eta idazle gabiriarra, 1913… Urrutitik etxera etorririk, handiak beste bost, nor bere artean eta partean.\nBost eta bost, hamar; eta bat, hamaika. Hamaika halako… Non arraio dute, baina, urteurrenok agorte hurrenarekin zer ikusia? Hor dago koska… Behin behar eta, atzo tokatu zitzaidan parean eztabaida bitxia. Bost lagun, eta batek: «Noiz jaio den, jakina da; baina, poeta bat hil egin dela, noiz esan liteke?». Bigarrenak: «Bizia galtzean». Hirugarrenak: «Publikatzen ez diotenean». Laugarrenak: «Idaztekorik ez duenean». Eta bosgarrenak, erabatekoa: «Irakurtzen ez zaionean: orduan da poeta hiltzen, zinez eta minez».\nDotoreago esanda: zertarako daude argi-urratzeak, ez bagara jaikitzen? Zertarako idazleak, ez baditugu irakurtzen? Alfer-alferrik. Ulertuko zenidan noski, honaino iritsi bazara. Ez bazara iritsi, gaur da agorte hurrenaren urteurrena. Durangoak Durango.\n| 23-10-2013 | 06:59|\nProbintzian ez, baina Bidasoa aldean ezaguna da oraindik, banaka batzuentzat bederen, Nafarroako errege Santxo Abarkaren pasadizo bat, elezahar perlatzat ere jo daitekeena. Erakusten diguna, gainera, agintearen ingurumarian izaten zela antzina (eta badela orain ere, orain ere badenez, kuanto!) aholkulari ergel ugari, tuntun-ipurdi franko, txakurraren salara bidali beharrekoa, zist!, asto zuriarenak eta beltzarenak eman eta gero.\nGauza jakina da, Iruñeko errege zelarik (970-994), Santxo Abarka etorri zale zela Jaizkibelera ehizatzera. Jakina da berak aginduta eraiki zela, oraingo handiaren oinarrietan, Hondarribiko lehen gaztelua, Bidasoaren aho ertzeko azken muinoan. Jakina da historia; pasadizoak falta… Kosta bazter polit hartatik zebilela, gogo hartu zuen behin mendira egun-pasa irteteko. Bere aholkularitako bati, giro-iragarleari, galdetu zion ea zer moduzko eguraldia izango zuten egunean zehar. Eta: «Zoaz –esan zion– basoko giro ederra gozatzera: eguraldi ederra dakar». Hala, lagun gutxi batzuk eta emazte Urraka ondoan hartuta, han abiatu zen trostan Jaizkibeleko basora.\nBidean gora zihoazela, asto baten gainean zetorren baserritar prakaxahar batekin egin zuten topo. Zerbait esan alde, eguraldiagatik galdetu zion hari ere Santxok. Eta: «Euri zaparrada galantak hartu behar dituzu aurki!». Erregek «soldata gizeneko nire jakintsuaren aldean, gizajo honek bazekik bost!» bere baitan egin eta aurrera segitu zuen.\nJoan eta joan, goiti eta beheiti…, beste ordubete baino lehen zer?, eta derrepente zerua zapart lehertuko zitzaiela zirudien beren buru gainetan. Hura euri jasa! Etorri eta etorri gero, beheiti eta beheiti, errege eta konpainia babestu zen horratik euriz murgildua noizbait ere, nonbait ere, nolabait ere… Andre Urrakak barre egiten zuen egoera negargarrian, eta kopla zaharra kantatu: «Zuriak eta beltzak mendian ardiak; zuk ere ez dituzu bentaja guztiak». Santxok, berriz, artean koleratu gabe, eutsi egiten zion tripa barreneko haserre suari azaleko bakean eta soseguan.\nAtertu bezain pronto, ordea, kolerak erauzirik, gaztelura abiatu zen lauhazka, ahal guzian. Hara iritsi orduko, arestiko aholkulari eskasa haizea hartzera bidali eta baserritar prakaxaharra ekarrarazi zuen gortera. Aurrean izan zuenean, hala esan zion: «Gaurtik aurrera, zu izango zara nire aholkulari». Gizajoak, baina, ezetz; berak ez omen zekiela askorik; astoak, astoak asmatzen omen zuela beti: belarriak makurtzen zituenean, euria seguru; zenbat eta makurrago, orduan eta euri gehiago.\nSantxo Abarkak, horrenbestez, aholkulari lanetarako astoa kontratatu zuen, pagotxa ederrarekin kontratatu ere. Harrezkeroztik, hala diote Bidasoa aldean bederen, zabaldu omen da mundura ohitura nafarra, gobernu-lanpostu onenak astoei ematekoa, astorik astoenak agintearen ingurumarian ipintzekoa, irabazi gizenean.\n| 16-10-2013 | 14:34|\nOscar Wilde: «Idazteko, bi gauza besterik ez da behar: zer esana eduki eta esan egoki». Zer esana badut eta esan egingo dut, hortaz. «Nire gogoak aginduak dira niretzat». Hauxe ere Dublinen gaurko egunez 1854an aberats jaiotako idazle handi ironiatsu haren ateraldia da. Idatzi idatzi, Dorian Grayren erretratua nobela bakarraz gain, poemak, ipuinak, komediak idatzi zituen erruz, Ingalaterrako idazle ospetsuena bihurtuz; baina famatua ere da oso bere ateraldi bitxi xelebreengatik. Ateraldi batzuk oso kabalak («Ingelesek hiru gauza dituzte zinez garrantzizkoak: tea, whiskia eta ni; gertatzen dena da tea txinatarra dela, whiskia eskoziarra, eta ni neu, berriz, irlandarra»); beste batzuk, aldiz, balak («Bi emakume klase daude: itsusiak eta pintatzen direnak».\nOscar Wildek idatzi zuen De Profundis gutun luze mingotsa ere, bere maitale izandako Lord Alfred Douglas mutilari zuzendua, kartzelatik erresuminez, atsekabez; minez eta gabez. Parisen hil zen gero laster, 1900eko San Andres egunean, bakarrik, triste, miserian.\nEta nola «plazerak ez bezala, penak ez daraman maskararik», neuk ere, minez eta gabez, urteotan maitatu izan dudan irakurleari eskribitu nahi diot, de profundis, esanez eta aitortuz, Tolosako Karlosek baino ere irakurle segitzaile gutxiago dudanez (hark hamalau, dio; nik, ordea, atzamar bietako hatzez konta ditzaket), miserian bakarrik eta triste sentitzen naizela, Oscar gizajoa Frantzian bezala. Zergatik? Argi dago, bada: «norberari buruz jendea gaizki esaka aritzea ikaragarria da, baldinbaitere; baina inork inon inoiz ezer ere ez esatea okerragoa da askoz, alajainetan!». Wildek esana.\n| 09-10-2013 | 09:29|\nAspaldi bidali zidan dama donostiar txit estimagarri batek emaila argazki harrigarrizko batekin: lau pertsona ageri ziren oinez tipi-tapa, musulmanak inondik ere jantziagatik, gizaseme bakarra aurretik zihoala eta haren atzetik bost bat metrora, ilaran, hiru emakume, burutik oinera osoro jantziak (esan nahi baita bilduak, estalduak, gerizatuak, aienatuak). Eta gertakari bitxia kontatzen zidan damatxo lagunak.\nAurretikoak aurretiko, mila bederatziehun eta laurogeita hamarreko hamarkada osoan, fundamentalismoa gailen zen, eta lege, Afganistanen. Jakina da: talibanak, gerrako jauntxoak, burkak, droga-soroak eta komeria… Garai hartan Barbara Walters izeneko kazetariak Kabuleko ohiturez eta rolez idatzi zuen esanez, esaterako, andreak beren senarrarengandik bost pausutara ibiltzen omen zirela kalerik kale,bidez bide, paseoan.\nGero, OTANen interbentzio indartsuaren ostean, hauteskunde demokratikoak egin ziren 2004ko urriaren 9an (hara!, gaurko egunez, hortaz), eta Hamid Karzai atera zen Afganistango presidente. Jakina da esku bete lan eta galtza bete arazo izan zuela ondorenean egoera arrunt bihurria kontrolatzen: ustelkeria, droga trafikoa, kartzeletako torturak, talibanen tema tematia… Baina hori guztia beste aker baten adarra da.\nGauza da, nire damatxoaren arabera, Barbara Walters bera, denbora asko ez dela, atzera Kabulera joan omen dela. Han zer ikusiko?, eta oraindik ere andre asko eta asko gizonaren atzetik, tipi-tapa, bost bat metrora, bidez bide! Zeharo harriturik, hala esan ere esanik izango zion andretako bati: ea zer demontregatik segitzen zuten antzinako ohitura hartan, hainbat urtean hainbat borroka kontra egin eta gero; ea zer arraiogatik zebiltzan oraindik senarraren atzetik hala.\nBegira jarri omen zitzaion andrea begietako sarearen atzetik, eta hala erantzun omen zion, ez dakigu gaiztoz ala gaiztoagoz, kabulalubak:\n̶ Lur-zoruko minengatik.\n| 02-10-2013 | 17:08|\nEgun bakoitzari berea eman behar omen zaionez, eta gaurkoa nola baitugun Indarkeriarik Ezaren Eguna munduan, mintzagaia erregalo datorkit: biolentziaren eza, gizakion artean. Hori ona da, baina ona bakarrik. Jaiotzea beste kulpa handirik ez, eta askok du(gu) bakean bizi ezina.\nIndarkeriarik ezarena broma delakoa daukat; txantxa tristea. Joan deneko urte askoan, goizero egunkariko berri-pasada egiterakoan, sesioak eta gerrak ageri zaizkigu nonahi: gizakia gizakiari, su eta jo. Gerrapean gaude beti, eta gerra-soinuko adarrak jotzen dizkigute non edo nondik. Ipar Amerika eta Sobiet Batasuna alimaleko txanpon zikin beraren bi aldeak dira, eta gainerako estatu guztiak txanpon-ertza, aldapan behera kinki eta kanka doazenak, noiz honek noiz hark sekulako ostiak hartuz. Igual dio Irak izan, Praga izan: gaizkiari bakea eman nahi, nola?, eta gerra-hotsa piztuz, tiroka erasoz, binbi-banba! Bonba, misila, bala, bolbora, gasa, metraila. Indarkeriarik eza!? Gerra urte, gezur urte, antzina esana da gure arbasoek.\nGurean ere, etxe barru-barruan, ondo asko dakigu indarkeriaren berri, ondo asko dakigunez aspaldi. Datorrenetik datorrela. Posible ote da biolentziarik eza? Neu dagoeneko amets huts ote dugun nago. Horra: oraintxe bake usainean-edo ginela, hara herenegun berriro bortxa, sesioa, indarra; hamazortzi atxiloketa han-hemen… «Disparatea, probokazioa, atzera pauso kezkagarria», ez da nik esana. Batek nahi ezean, bi ez omen dira sesioan sartzen. Baina, ez sesiotik irteten ere, bitan batek nahi ez badu. Eza. Ezina, berriz, leku bila dabil, mundu zabalean bezala, gurean ere, ala mila deabru madarikatu beltz!\n| 25-09-2013 | 07:35|\nGaur betetzen ditu gure emazte eta amatxo Mertxek hirurogei urte. Ondotxo mereziak dauzka txerak, konplimenduak, musuak, belarri-tiradizoak, erregaluak eta abarrak nire eta etxekoon partetik, ondotxo mereziak dauzkanez, alajainena. Zure kasuan, irakurle, zeuk ikusi; baina, otoi, ez iezaiozula blog honen aipamenik egin, lotsaz gorrituko naiz eta. Izan ere, gu biona, Mertxerena eta nirea, kontatu nahi dizut zuri hemen. Labur-zurrean, beharrik. Kontatu nahi dizut, nahiz jakin badakidan ez direla kontuok leihotik plazara deiadarka barreiatzekoak.\nGaurkoa bezalakoxe goizerdia zen, duela berrogei urte, Donostiako Irakasle Eskola Ategorrietakoan. Apunte bila ni, lehen solairuko eskaileraburuan irudi txorrotx bat sartu zitzaidan begira (nola azkona ere sartu ohi den aise eta gozo lasto-fardelera): bi begi diz-diz azal-larru beltzaranean, irribarrea masailetik masailerakoa, gona izurtu motz jostaria, ile beltza luze gerrirainokoa… Mertxe zen, hogei urteko damatxo polit pinpirina. Eta gauza asko endredatzen omen da neskatxa baten ilean. Begi bete atsegin gelditu nintzen ni. Harrezkeroztik maite izan dut.\nLorea topatu duen erle parea bezala, euliak eztitan bezain gozo, agudo hasi ginen ezkon-soinutan, noiz muzin noiz musu-min. Hasi baginen, hasi: laster eman genizkion hitzak elkarri: «Ba al gera!?»; hutsaren denboran esposatu egin ginen gero Zumarragako Antzinako Amaren eliza munduko ederrenean. Esan ohi den bezala: ezkontzak eta buzkantzak, berorik. Habia berrira bi neska txiki, urregorrizko perla parea (ama-ama zuten) jaio zitzaigun geroago; eta hala, berrogei urteren buruan ere, ilgoran hasi ginenak ilbetean bizi gara oraindik. Zorionetan.\nSarako Pedro Axularrek esan zigunez, amorantea huntz-adarra bezala omen dela, inguratzen omen du zuhaitza, besarkatzen omen du, edoskitzen omen du eta, azkenean, ihartu egiten omen du. Baita zera ere. Zer ote daki abade batek ezkondu (edo ez-ezkondu) enamoratuez? Ni ez nau, bada, ihartu! Are, gizendu egin nau eta gizondu. Aspalditxotik dute bai apaiz kastakoek ohitura pentsatzekoa, munduko amorante denek adina dakitela. Haiek dakiten adina niri ahaztu ere egin zait oraintxe, hahor. Zenbat andre on, hainbat etxe on.\nEta halaxe fortunatu gurean. Emazte eta ama Mertxeri esker. Hirurogei urte, gaur. Asko begitanduko zaizkizu, onean; baina begira ezazu istant batez: ez al du gazte-emana, oinetik burura!? Alaba ote dudan esan izan didate-eta behin baino gehiagotan! «Urriko haize-hegoa, iraileko ihintza…!» kantatuko nioke poeta banintza. Ondo merezia du nire amodiozko aitormen hau, blog honetako leiho txikitik zu zaudeneko plaza zabalera harro aldarrikatzen dudana, gaur, bi mila eta hamahiruko irailaren hogeita bostean. (Zuk ezer kontatuko ez diozun ustean).\n| 11-09-2013 | 08:32|\nGure Goierriko herri koxkor batean gertatu zen, orain dela bi urte agidanean, gaur bezalakoxe San Jazinto eguneko igande batez. Apaizak, Don Jaxintok, hogei urte zeramatzan herrian erretore. Pozik, oso pozik. Bera bezain gustura eliztarrak ere. Baina nola betiko ilargi beterik ez baitagoen, Donostiako gotzainak hala aginduta, hiri handiago batera joan beharra zeukan aurki. Despedidarako egundoko bazkaria antolatu zuten ostatuan. Han ziren, lau mahai luze bete, herritar gehienak, esan bezala, eguerdiko ordu bietan, puntuan, goseak amorratzen.\nHerri txikiko alkateordea handia izaki han ere, berak hitz egingo omen zuen bazkal aurretik udalaren izenean. Berandu zebilen, ordea, eta artean ez zen ostatuan ageri. Denei mahai gaineko zizka-mizketara isurtzen zitzaizkien begiak. Hala, denbora bete alde, Don Jazinto berak hartu nahi izan zuen hitza:\n̶ Hogei urte dagoeneko. Zenbat gorabehera! Egunak arrastaka igarotzen dira; urteak, hegan… Gogoan dut oraindik, atzo balitz bezala, hona etorri eta hortxe elizan entzun nuen lehen-lehenengo konfesio edo aitortza. Gogoan dudanez. Izutu egin nintzen, horra. Hura zen, izan ere, aitorlekuko sarez beste aldetik entzun behar izan nuena, ai ene! Nora arraio bidali naute ni!?, egiten nuen nire baitan. Batetik, gurasoei sosak ebasten omen zienekoa, autoetatik irratiak-eta xixkatu omen zituenekoa, lantegia billeteka lapurtuz larrutu omen zuenekoa; bestetik, nagusiaren emaztearekiko amodio kontuak, honen eta haren alabekiko sexu-abenturak; gainera, inoizka droga trafikoan aritzen omen zenekoa; eta, azkenik, Jainkoak guarda!, bere koinatari eritasun benereoren bat erantsi omen zionekoa… Belarriok itxi ezinik, begiak zabal-zabal, ahoa kana erdi irekita gelditu nintzen. Egunak eta urteak aurrera egina hala, ordea, herriko jende gehiago ere ezagutzen joan nintzen eta ikusi nuen, zorionean ikusi ere, hemen jendea normala zela; arduratsua, langilea, kristau fedeari atxikia…\nHartan, doi-doi eta bete-betean, horra alkateordea atean. Beranduagatik, potoko esnea baino lasaiago zetorren, demonio kaiku lotsagabea. Erretorea isildu eta jaun agintariak hartu zuen hitza, aho-beteka, kopeta-harro:\n̶ Barkatuko didazue, jainkoarren, ordurako etorri ezin izana. Hainbeste egiteko bada, izan ere, aginpidean! Don Jaxinto… Badoakigu, halabeharrez, gure Don Jaxinto. Gogoan dut oraindik, atzo balitz bezala, duela hogei urte hona etorri zitzaigun eguna. Gogoan dut nola neuri tokatu zitzaidan aurren-aurrena konfesatzea ere…\nHango marmarra derrepente! Hango irria, herra, gaitz-iritzia! Ez zion, ez, gutxi erasan alkateordeari bere jendearen jarrera erre berriak… Nolanahi ere, betekada bikaina egina izango zuten gero, janean eta edanean. Berandu etorriak horixe izan zuen betirako amorru-min: berandutxo ibili izana. Eta hura ez zuen konponduko, ezta…!, ezta zazpi herritako kanpaiak jotzen hasita ere. Zera konponduko zuen…\n| 05-09-2013 | 05:46|\nNi jaio nintzen garaitsu hartan gertatu izan behar zuen, joan den mende erdialdera. Artean martxan zebiltzan bapore zaharrak, tuku-tuku…! Ikatzezko bapore haietan argi elektrikorik ez, eta ontzigaineko lanak ilunpetan egin behar izaten ziren. Gauez, baldinbetan!\nArdoran zebiltzan batean, sekulako hotz gogorrarekin, egunari berea eman eta antxoa asko atzeman zuten. Arratsean patroia txoil kontent zen, eta sukaldariari agindu zion presta zezala kafe bero goxo piloa ontzi-lagunentzat, ondo merezia zutela eta. Gau iluna zen itsaso zabalean. Sukaldariak eltze handian ipini zuen ura irakiten. Kafe ehoa bota zion lehenbizi; gero, azukre mordoa; azkenik, rona eta rona, ez gutxi. Majo edan zuten mutilek, ziplo garbitu arte eltze ipurdia. Altza porru…! Artean portura iristeko mila batzuk falta eta, ordu txikietan, barrenak apurren bat berotuta, kamainetara erretiratu ziren, lo ezean ere, atseden bederen hartzera.\nEguna urratzearekin batera, tuku-tuku!, hara lehorra bistan. Portua, etxea. Marinelak atera dira ontzigaineko goiz argitara eta, ai ene bada: den-denek aho-bueltan zer?, eta orban gorri zikin itsusia! Larritu ziren, gaitz latzen bat zutelakoan… Harik eta jakin zen arte, sukaldariak, potoz deskuidatuta, kafea ez baina, piper hauts gorria bota ziola eltzeko ur irakinari. Marka da, gero!\n(Constantino Virto hondarribiarrak ARRANTZALEAK liburu eder berrian dakar etxoa. 40. eta 50. hamarkadako baxurako arrantzaz ari da: orduko kostako lan bizitzaz, arropaz, eskolaz, ontziez, tresnez… Liburu interesgarria. Bejondeizula, Virto. Ondoren heldu diren egunotan, berriz, JAIAK ONDO PASA, Hondarribia!).\n| 30-08-2013 | 14:11|\nHizkuntzetatik hizkuntzetarako itzulpenetan oker handiak egin izan dira antzina zaharretik. Traduttore, traditore ez da gaur goizekoa. Ez baitira gauza bera itzuli (atera den tokira berriro joan) eta itzuri (loturik dagoen tokitik askatu eta ihes egin); ezta irauli ere (zerbait azpikoz gora ipini). Bibliaren itzulpenean, besteak beste (gamelua orratz-begitik ezin pasatuarena, kasu), tzela hitzarekin gertatua da oso interesantea; txit eta txoil bitxia, txut!\nJendeak ez daki asko, baina animalietan ugaztunen ar gehienek badute hezur bat gizasemeari falta zaiona: zakil-hezurra. «Zakil-hezurra arren abdomenean egoten da eta, muskulu berezi batzuen bidez, sexu-jotzerako unean zakilean sartzen da, ezpata bat bere zorroan sartzen den bezalaxe». Hortik atera kontuak, di-da eta tiki-taka eta txor-ta-txor, zeinen sarri eta bizkor jolasten diren beren emeekin zezenak, zakurrak, mapatxeak, akerrak, mortsak, ahariak eta abar luze dohatsuak, gizaseme larru-laxoak ez beste guztiak.\nBada, Biblian honela kontatzen zaigu lehen emakumearen sorrera: «Gizonari, loak hartu zuenean, saihets-hezur bat kendu zion Jainko Jaunak, hezurraren hutsunea haragiz bete ziolarik…». Saihets-hezur (omen) horretan dago, nonbait, koska. Koska eta okerra. Izan ere, hebreerazko lehen testuan datorren tzela saihets itzuli zuten grekerara, eta ez bide behar zuen hala izan. Geroztik mendeetan iritsi da gureganaino okerra, zenbaitek aspalditik hartua zion arren itzulpen faltsua zatekeelako susmoa. Sobra ere, tzela hebreeraz euskarri da, edo habe, edo zutabe; ez, inondik inora, saihets.\nEgon, ondo bistako dago denontzat, animalia ar-emeek bezalaxe, giza seme-alabok ere ez dugula saihetsetan hutsik: haiek adina ditugu guk; bikoitiak beti, gainera. Zakil-hezurra da, hain zuzen, guk falta duguna; txitxitxoaren euskarria edo habea. Beraz, baldin Jainkoak Adani kendu ziona, saihetsa ez baina, zakil-hezurra bada, hartara bai, hartara primeran konprenitzen da Bibliako Genesiko pasarte arestiko hura: «… eta hezurraren hutsunea haragiz bete zion». Enfin, Jainkoak egin zuela Martin, bere pitito okerrakin; hura, zu eta ni ere… berdin-berdin.\nSinesteak lan du. Gizon gizajook denboren hasiera-hasieratik daramagu, hortaz, geurekin (nola esan…?) hutsa, falloa, akatsa, eza. «Gizonak ez du zakil-hezurrik Jainkoak kendu ziolako Eva egiteko… Eskrotoko ‘joskura’ (azpi josia) Hark egindakoa da. Beraz, mutilak, jatorrizko bekatuarekin jaiotzeaz gain, jatorrizko orbainarekin jaiotzen dira, zakil-hezurrik gabe». Grandezak mokoan eta ezer ez pottoan, esateko moduan gaude. Gu. Eta, bestalde, hori gutxi ez eta dena sinesten hasita, tokitatik dator Eva, tokitatik datorrenez… Tzela zer?, eta Adanen zereko zeraren zera zela!\n(Nire lan honen funtsa Jesus Mari Txurruka, EHUko irakaslearena da. Harenak dira aipu marken artean jarriak ere. Elhuyar aldizkarian, 12/09.\n| 23-08-2013 | 17:33|\nLehengoan Donostiako mariskeria batera bildu ginen lau lagun bazkaltzera. Besteak beste, txangurrua eskatu genuen. Eta hara piztu hitzezko borroka zerbitzariarekin: seguruxeagotan ere, ea zer zen guretzat txangurrua; esateko, ea… Oskoldunaren aztarrenak, ustez, garbi adierazi genizkion. Bada, azkenean, guk bat nahi, eta bestea atera zigun mahaira. Ahoa bete haizez utzi gintuen, amorru-minez barrua, asta-ispilu halakoak.\nEgunotan hiztegian, sarean, kalean ibilia naiz, auzia garbitzeko, aztarren garbiak topatu nahian. Txangurru. Hitza, giderrarekin; esan ohi den bezala. Agidanez, buia (buey, erdaraz) da cancer pagurus; armiarma (centollo, araña), maja squinado; eta txangurrua, berriz, bata nahiz bestea, segun non esaten den; mami papurtuz barrubetea, gehienetan, hori bai.\nHondarribian (Gipuzkoan?) txangurrua buia da beti, karramarroetan handiena, hagin lodi bi eta oskol leunekoa. Euskaltzaindiaren azken Hiztegian (Bizkaian?), armiarma da, oskol ia biribila arantzaz betea duena. RAErentzat: «plato vasco popular, hecho con centollo cocido». (Ez, beraz, krustazeo bizia). Eta testu zaharretan: «Txangurrua da arrain itsusia, zeharka baizik ez dabilena. Ez txangurrurik surtan erreta gorritu. Ez da jaten».\nBatzuek txangurruaren gainean ez dute dudaren apurrik erakusten, baina nik erruzko nahastea daramat nirekin. Zer deabru da txangurru: cancer pagurus, maja squinado ala platerekoa? Nork emango dit zehatz eta bete-betean erantzuna? Hiztegi, wikipedia, jende… Zenbat eta gehiagori egin txangurruaren galdera, orduan eta zalantza handiagoan murgiltzen naiz. Aurreratzen noa, aurreratzen, txangurruaren gisan.